
הצעת חוק תובענות ייצוגיות, התשס"ג-2003, של חבר הכנסת רשף חן (פ/890)


היו”ר רשף חן:

	שלום רב, אני מתכבד לפתוח את הישיבה.

	אנו ממשיכים מסעיף 21.	

שירלי אבנר:

	אנו חושבים שצריך להכניס את השיקול הזה לא רק כאן, אלא גם בסעיף 7. זה קיים כיום בחוק הבנקאות. להכניס סעיף זה או סעיף דומה גם בסעיף 7. אגיד למה זה כן חשוב לשלב זה ולא לשלב של הפיצויים; ככל שלא מדובר בפשרה, בשלב של הפיצויים חבר קבוצה כבר לא יכול לפרוש מהקבוצה. כשמדובר באישור בית המשפט, הוא שוקל את זה, ואחר כך השיקול יהיה חלש יותר.

היו”ר רשף חן:

	בשלב זה של הדיון אנו מעלים נושאים ודואגים שאפשר יהיה לדון בהם אחר כך. 

שירלי אבנר:

	אני מציעה סעיף קטן נוסף נוסח: "הוגשה בקשה לאישור תובענה ייצוגית כנגד רשות ציבורית או גוף המספק שירות חיוני לציבור, רשאי בית המשפט להתחשב גם בנזק הצפוי לניהולה של התובענה כתובענה ייצוגית לנתבע לכלל לקוחותיו ככל שישנם ולציבור לעומת התועלת הצפויה מניהולה בדרך זו לקבוצה".

היו”ר רשף חן:

	 בסדר, קיבלתי.

דליה אזוב:

	בעניין ההרתעה, הדעה הזו היא מטעה, היא מוטעית ומטעה. זו גם החקיקה בעולם. אני מבקשת רשות להגיש מצגת בעניין זה, להעמיד דברים על דיוקם.

היו”ר רשף חן:

	אני לא יכול לקבל בקשה זו. אני מנסה להתקדם בחקיקה. בשלב הבא מי שרוצה יוכל להציג מה שהוא רוצה.

	קורא סעיף 21. ציבור לקוחותיו של הנתבע – להגדיר את המשתמשים כלקוחות זה לא מדויק. נרשום: ציבור הנזקק לשירותי הנתבע.

משה הולצמן:

	למה זה מוגבל לגופים האלה?

היו”ר רשף חן:

	 נעסוק בשאלה זו. יש פה שאלה, האם האינטרס של יציבות הגוף העסקי גם הוא מצדיק פגיעה בתוצאה הנכונה. אני לא בטוח. לגבי אינטרס ציבורי, אנו נמצאים על קרקע הרבה יותר בטוחה, יש הלכות יציבות לגבי שקילת אינטרס ציבורי מובהק. נדון על זה. 

ניר כהן:

	היום סעיף זה, הרעיון הזה של ההתחשבות בשיקולים אלה זה רק בשני חוקים – הבנקאות והביטוח. אני רוצה שיהיה ברור שגוף המספק שירות חיוני לציבור כולל את שני הגופים האלה.

היו”ר רשף חן:

	 לא דין הבנק למסחר כדין הבנק שמחזיק חצי מהמשק.  

ניר כהן:

	אנו שומעים דבר שהיום הוא קבוע בחקיקה בצורה הכי ברורה לגבי בנקים כעניין לדיונים. 

היו”ר רשף חן:

	 נדון בשאלתך, האם צריך הגנה מיוחדת לבנקים ולחברות ביטוח. 

דליה אזוב:

	הסעיף על הבנקים הועתק מוועדת החקיקה ב-82'. שם זה לא התקבל, בשום מקום בעולם זה לא התקבל, בישראל לא דנו בזה כי אמרו בכנסת: אנו סומכים על משרד המשפטים.

ניר כהן:

	לגבי 21; בנוסח הקיים יש שני הבדלים שפה בנוסח לא קיימים. אחד, שוקלים גם את הסכנה לא רק ללקוחות, אלא גם לנתבע עצמו וכו', והבדל נוסף, ששוקלים לא רק את הפיצויים, אלא את עצם ניהול ההליך.

תמי סלע:

	זה יוסף כרגע, אך זה שאלה בפני עצמה, כי רשות מקומית, מעצם הגשת התביעה, העניין הוא הסכנה בפיצויים.

היו”ר רשף חן:

	 על פניו אני לא מסכים אתך, כי מי שאני בא להגן עליו זה לא האינטרס הכלכלי של הבנק או של בעלי המניות שלו, בהנחה שאני מדבר על הבנק, ואני חושב שכן, אם אני רואה שכדי לעשות צדק עם 10% מלקוחות הבנק אני צריך לפגוע בכל לקוחות הבנק ולהשאירם בלי חסכונותיהם – אני שוקל אחד מול השני.

ניר כהן:

	למשק יש אינטרס שיהיו בנקים יציבים, לא רק ללקוחות שמפחדים על הכסף הקטן. לכן אם התביעות הייצוגיות יערערו את הביטחון והמעמד של הבנקים בארץ ובעולם, זה יפגע במשק בכללותו, לא רק הנושא של ציבור הלקוחות. לכן ההגנה הזאת.

היו”ר רשף חן:

	מצד שני, אם הם יעודדו את הבנקים בארץ ובעולם להתנהג ביושר עם הלקוחות שלהם, קרה דבר טוב. צריך לאזן בין הדברים. 


דליה אזוב:

	יש היום בארצות הברית משטר רפובליקני שהעביר חוקים מאוד קיצוניים. אסור במדינת ישראל שתהיה יותר קיצונית ומחמירה מהשלטון הכי מחמיר בארצות הברית היום. בארצות הברית סעיף כזה איננו. כדאי לקחת את זה בחשבון וכדאי שהמדינה תתמודד עם טענה זו. 

היו”ר רשף חן:

	 קורא סעיף 22. 

	כלומר גם אם התביעה הייצוגית נדחתה, לא מטילים הוצאות על התובע, כלומר מגנים על התובע אלא אם יש סיבות מיוחדות להטיל עליו הוצאות. זה כלי שחורג מסדרי הדין הרגילים. הוא מכיר בכך שהאדם הזה מבצע שליחות ציבורית ושהוא לא אמור להינזק כתוצאה מזה. אך אומרים לו: אם אתה פועל שלא בתום לב, כן תישא בהוצאות, כי עצם קיום ההליך היה מיותר ורשלני מצדך.

שלי אודוויל:

	אנו מברכים על הרישא של הסעיף, אך כל מה שמתייחס לגבי החריגים לגבי השלב של לפחות לגבי השלב של ניהול התביעה כבר לא רלוונטי. ברגע שהתביעה אושרה כייצוגית, בית המשפט נתן את דעתו, אם היה מקום או לא להגיש את התביעה. התובע הסתמך על החלטת בית המשפט, ניהל את ההליכים, גם בין היתר קבעו שהוא הגיש את זה בתום לב ושהוא אמור לנהל את זה בתום לב, ואי אפשר לבוא אליו בסוף ההליך ולומר לו: טעינו.

שירלי אבנר:

	ברגע שיינתן האישור, הוא יכול לעשות מה שהוא רוצה. אנו מתנגדים לזה.

היו”ר רשף חן:

	 שלי, היית צודקת אילו היינו בשלב האישור אומרים: מי שמפסיד, יישא בהוצאותיו. אז סעיף זה על פניו היה צריך לחול רק אחרי שהוא אושר. אנו נותנים את ההגנה גם בהתחלה.

שלי אודוויל:

	בית משפט נתן את דעתו. 

היו”ר רשף חן:

	 ל-(2) ו-(3) הוא לא היה יכול לתת את דעתו, (1) לכאורה אמור לחול רק בשלב האישור. אפשר להוסיף כאן סיפא שאומרת: ואולם לאחר אישור התובענה הייצוגית וכו'. במחשבה שנייה, לא. הלא בשלב הראשוני לא בודקים את הראיות בכזו מידת עומק. יכול להיות שיאשרו את התביעה על סמך הנחה עובדתית מסוימת, ותוך המשפט יתברר שהיא מפוברקת כולה.

שלי אודוויל:

	זה נסיבות חריגות. לא ייתכן שיגידו: יש פה שלב של אישור התביעה, מתמודדים עליו שנים ואחרי שהתובע הסתמך וניהל, יגידו לו: לא היית אמור להגיש ולא היית אמור לנהל.

היו”ר רשף חן:

	 נדון בזה. קיבלנו את הערתך. 


דני צור:

התוצאה תהיה שהבקשה תאושר אך התביעה תידחה. 

משה הולצמן:

	תום לב – יש פה בעיה עם ההגדרה.

היו”ר רשף חן:

	 הערתך נרשמה.

משה הולצמן:

	בנוסף, אתם מכניסים כאן את בא הכוח כמי שעלול להתחייב באופן אישי בתשלום הוצאות. בכל קיום המדינה נדיר שמחייבים עורך דין בתשלום הוצאות אישיות, וכאן מכניסים את זה כדרך המלך.

היו”ר רשף חן:

	נקיים ישיבה במעמד עורך הדין במסגרת התובענה הייצוגית, ונצטרך לבחור האם עורך דין הוא רק עורך דין ומי ששכר את שירותיו, או שאנו מכירים בו כגורם דומיננטי ומוביל בתביעה זו. אם אנו מכירים בו כגורם דומיננטי, זה יביא אתו כל מיני היתרים, שאחד מהם קיים פה, למשל הרשות לממן הוצאות והרשות להזמין לקוחות וכו', אך כנגד זה הוא צריך להיות אחראי, כי הוא צד. 

משה הולצמן:

	עורכי הדין הם הדלק לתביעות הייצוגיות. אם נטיל עליהם אחריות אישית מראש, זה יקרוס מעצמו. 

היו”ר רשף חן:

	 נסכים שזו שאלה חשובה, נדון בזה.  

שלי אודוויל:

	יש לנו גם הסעיף של עיון מחדש, שבו בכל שלב לאחר אישור התביעה, כעיקרון אפשר עדיין בשלב ניהול התביעה, לבית המשפט אמורה להיות לו הסמכות לעצור את התביעה. אם הוא לא עושה זאת, סימן שהוא לא צריך לעשות זאת, ואז מגיע שלב דחיית התביעה, ואז נזכרים לומר לתובע: ניהלת בחוסר תום לב. צריך להכניס את התובע למסלול של ודאות באיזו צורה. 

היו”ר רשף חן:

	בואו לא נקיים את הדיון פעמיים, נצטרך לקיימו בכל מקרה.

ניר כהן:

	הרישא שקובעת את החריג פה הוא טעות, לדעתי. מה שונה תובע ייצוגי ממי שמגיש עתירה לבג"ץ בנושא איכות סביבה, למשל? אין לו פטור. למה לקבוע כלל שלא קיים בדין הישראלי בדברים הרבה יותר קיצוניים של שירות הציבור, ולהכניסו פה? אני ניהלתי את ההליך בבית המשפט העליון אצל כבוד הנשיא שמגר, שדן בשאלה הזו בדיוק, האם מוצדק בתביעה ייצוגית לנקוט מדיניות אחרת בהטלת הוצאות. פסק הדין של בית המשפט העליון היה שאין שום הצדקה. לכן סעיף זה צריך לצאת אפילו מהצעת החוק לקריאה ראשונה.

מיקי קידר:

	יש לפעמים הליכי ביניים שבהם הזירה העיקרית. בהרבה מהתביעות מרבית המידע הוא אצל הגוף הנתבע, ובשלב האישור צריך להציגו. יש הרבה מקרים שדווקא בהליך הזה יכולה להתעורר אותה שאלה. אם זה בצומת שניר כהן מכוון אליה, ולא מחילים את הכלל של היעדר פסיקת הוצאות, בסדר. 

היו”ר רשף חן:

	 כלומר כרגע הסעיף מתייחס רק להוצאות בסוף המשפט או להוצאות בהליך הייצוגי. מקבל. נוסיף את זה.

מיקי קידר:

	ואם יתקבל הכלל הזה, זה צריך להיות סימטרי. כלומר העניין הזה שזה חד צדדי לחלוטין הוא לא הוגן.

היו”ר רשף חן:

	 אני לא בטוח שאני מסכים, נדון בזה. אפשר אולי. אם נתבע מגיש בקשת סרק, הוא יישא בהוצאות. ההנחה היא שהנתבע הוא בעל משאבים והתובע הוא לא בעל משאבים. זו הסיבה לכלל זה.

מיקי קידר:

	אם הנתבע מפסיד, הוא צריך לשלם אולי מאות-מיליונים של שקלים. 

היו”ר רשף חן:

	 תאר לעצמך שאני כנתבע מגיש בקשה, וזה לא בחוסר תום לב- -

מיקי קידר:

	המבחן יהיה מבחן המהות בסוף.

היו”ר רשף חן:

	 נחשוב על זה.

דליה אזוב:

	להערה הראשונה של מיקי, להוסיף גם את תהליכי הערעור, שזה ירוץ על הכל. 

ניר כהן:

	אתם פוגעים לא רק בנתבעים, אלא גם בבית המשפט. אם לתובע לא יהיה מורא הוצאות, ויגיש אילו בקשות שהוא רוצה, ובית המשפט דרך ההוצאות יכול לכוון אותו, אתם שוללים את זה. 

היו”ר רשף חן:

	 אנו מוסיפים הליכי ביניים. תהיה לנו ישיבה שתדון בהוצאות, זה נושא בעייתי, לא עכשיו. 


דליה אזוב:

	אם יש הגיון לשחרר מהוצאות, צריך ללכת על כל ההליך. את בעלי ההון לא מרתיעים בהוצאות, כי בשבילם זה פרוטות. מרתיעים רק את האנשים הפרטיים. 

זאב פרידמן:

	השאלה אם זה צריך להיות בתקנות או בחוק עצמו.	

היו”ר רשף חן:

	זה בתנאי שהתקנות יבואו יחד עם החוק.

שירלי אבנר:

	זה צריך להיות בהוראת מעבר.

היו”ר רשף חן:

	 משרד המשפטים משוכנע שנושא האגרות צריך להיות בתקנות, ואני מתכוון שלפני שהחוק הזה ייגמר בקריאה שנייה ושלישית נדע בדיוק מה ההסדר לאגרות, וגם אומר שלדעתי, ההסדר לאגרות צריך להיות שעבור הבקשה מגישים אגרת בקשה, ועבור התביעה משלמים אגרה, אם בכלל, בסוף ההליך.

זאב פרידמן:

	ארגונים שונים, שהם מצומצמי תקציבים- -

היו”ר רשף חן:

	 אני מדבר, אם זכית. כתבתי, אם אני זוכר נכון, שאם הפסדת, תשלם אגרה רק אם מתקיימות אותן נסיבות שהיית צריך לשלם הוצאות משפט, ואם זכית, תשלם מתוך כספי התביעה את האגרה, כי אין סיבה שמדינת ישראל לא תקבל אגרה אם זכית ויש מקור תקציבי.

דליה אזוב:

	יש על זה פסיקה של בית המשפט העליון, נרחבת, ואני לא יודעת למה מחמירים ביחס לפסקה. 

היו”ר רשף חן:

	 אנו לא עוסקים בעניין זה כרגע.

שירלי אבנר:

	לגבי (ג), הכללים לא כל כך ברורים, לכן אנו מציעים לא לקבוע את זה בחקיקה. התייעצנו גם עם המומחים לעניין. 

היו”ר רשף חן:

	 נכתוב: על אף האמור לפי כל דין. 

	קורא סעיף 23.

	לא תהיה לנו בררה, נצטרך לעסוק בסעיף מטרות החוק. אתם מעלים מאוד את נושא המטרה הציבורית, שהיא מטרה, אך בפסיקה יש גם מטרה של צדק פשוט, של אנשים שניזוקו ומגיע להם פיצוי.

שירלי אבנר:

	זו המטרה הציבורית.

היו”ר רשף חן:

	 יש אינטרס של הפסקת תופעה שבאה להגן על אנשים שעוד לא נפגעו. הבנק פוחד והוא מפסיק, לזה אני קורא אינטרס ציבורי. לכן יש אינטרס ציבורי בכלי של הגשת תובענות, בהגשה ובניהולה, אך לגבי האנשים האלה לא קיים האינטרס האזרחי הפרטי. גם אם הוא מתייחס לציבור רחב מאוד, הוא עדיין פרטי של מכפלה. אלה אינטרסים אחרים. יש פה גם האינטרס של העובדה שכל אחד מהבודדים פה, אין לו הסיבה להגיש את התביעה הייצוגית. השאלה מה יותר חשוב ממה היא שבמחלוקת.

שירלי אבנר:

	גם הפיצוי לחברי הקבוצה וגם ההתרעה נחשבים בעניינו.

היו”ר רשף חן:

	 זו שאלה כל כך פילוסופית, מה הסדר של הסעיפים.

שירלי אבנר:

	חשבנו שכך אנו נותנים הנחיה לבית המשפט.

היו”ר רשף חן:

	(5) אומר שהוא רשאי גם להפחית. 

שלי אודוויל:

	למרות שהוא זכה?

משה הולצמן:

	הפרמטרים האלה צריכים להיות לגבי שיעור הגמול. 

היו”ר רשף חן:

	 סעיף (5) ירד.

עופר לוי:

	יש מקרים שבהם בית המשפט לא אישר את התובענה ואף דחה אותה, אך החליט שיש לצ'פר את התובע. זה אמנם מקרים חריגים, אך קיימים. למשל, גייר, או מקרים שבהם המפקח על הבנקים התערב. 


היו”ר רשף חן:

	 אני מקבל את ההערה. יהיה סעיף (ב) מיוחד שאומר שבית המשפט יהיה רשאי במקרים מיוחדים לפסוק הוצאות מיוחדות אף אם לא פסק לטובתו, בטעמים מיוחדים. 

 שלי אודוויל:

	הנימוקים שרשומים פה צריכים להתאים לחריג, לא לכלל, כלומר עלינו להסכים שהתובע הייצוגי הוא קריטי להגשת תביעה ייצוגית. מה שקורה הוא שהסעיף הזה, אנו מתנגדים לו נמרצות, הוא יאיין את תופעות התובענות הייצוגיות. תובע שהגיש תביעה ייצוגית, קיבל את אישור בית המשפט, ניהל את התביעה במשך שבע שנים בממוצע, לא צריך לקרוא את הסעיף הזה ולהבין שאם יוכיח שהיתה חשיבות ציבורית וכל התנאים האחרים, אולי הוא יקבל גמול. בתובענה ייצוגית לכשעצמה שהיא בסך הכל מכשיר דיוני שמקבל תובענות של רבים, יש חשיבות, לא צריך להוכיח מעבר לזה שום חשיבות ציבורית. סעיף זה עומד בסתירה למגמה שבימים אלה- -

היו”ר רשף חן:

	ברור שזה לא חייב להיות פיצוי כספי. לכן אני מציע קודם כל למחוק "מתוך הסכום שנפסק". אני גם מציע: "בקביעת שיעור הגמול יתחשב" וכו'. 

שירלי אבנר:

	אנו מתייחסים גם לשיקול הדעת ברישא. השיקולים האלה יהיו רק בקביעת השיעור? הוא לא יוכל להביאם בחשבון כשהוא בא להחליט, האם לתת גמול?

היו”ר רשף חן:

	 הוא מן הסתם יביא אותם בחשבון. אני לא רוצה להגדירו בעצם ההחלטה, האם לתת. אנו מדברים על חישוב הסכום. הראשון צריך להיות התועלת הכספית או האחרת שקיבלה הקבוצה. לא בניסוח הזה, אלא: "התועלת שהביאה התביעה לקבוצה". זה 98% מהמקרים. אחרי זה יהיה (2): "החשיבות הציבורית של התובענה". (3) יהיה: "טרחתו של התובע". (4) נשאר כמו שהוא, (5) מחקנו. 

דליה אזוב:

	בשום מקום בעולם אין סעיפים כאלה, וחייבים להתייחס גם למשפט המשווה. למה אתם מכניסים את זה?

	בנוסף, בעניין הגמול לתובע הייצוגי ולעורך דין צריך ללמוד מהניסיון בישראל. יש פרשת גייר. היתה תביעה ייצוגית נגד משרד התחבורה, הם הגיעו לפשרה, לא הכניסו את הסעיף של ההוצאות, מה מגיע לתובע הייצוגי, לפרקליט, בית המשפט העליון אמר: אם לא הכנסתם את זה להסכם, אני לא נכנס לזה, לא קיבלו כלום. המדינה לא ביצעה את פסק הדין, בא התובע הייצוגי והפרקליט, הלכו לבית המשפט המחוזי, אמרו: אנו רוצים לבטל את הפשרה, כי לא מבצעים. נלחמו, בסוף המדינה הסכימה ונתנה מתוך 23 מיליון כ-7 מיליון, נדמה לי, השופטת אמרה: התובע הייצוגי ופרקליטו עשו מי יודע מה לטובת הקבוצה, נלחמו שנים במדינה. כמה הם קיבלו אחרי כל השנים – 75,000 ₪. זה בדיחה. 

	אני אומרת לתת סכום קבוע, אחוז קבוע מכסף וסכום קבוע, אם זה פסק דין הצהרתי, וההצעה הזאת אינה מקורית, העלה את זה בזמנו פרופ' פרוקצ'ה, אולי כדאי להזמינו לדבר על זה. ברק אמר: נשאיר שיקול דעת לבית המשפט. ראינו את שיקול הדעת של בית המשפט.

מיקי קידר:

	תובע ייצוגי הוא גם איש מפתח. זה עניין כלכלי. 

היו”ר רשף חן:

	ברור לי. יש אפשרות שלשכת עורכי הדין תגבש נוסחה מומלצת?

מיקי קידר:

	צריך לקיים דיון נפרד, יחד עם הדיון הראוי, אך אולי אזרוק קווים בעניינים האלה, כי יש הרבה פרמטרים שצריך לקחת בחשבון. לא דין תביעה ייצוגית שמשפיעה על חמישה מיליון איש כדין תביעה ייצוגית שמשפיעה על מאה איש. שנית, הסכום של העוולה הכולל, הסכום הנכון, לא מה שהתובע חושב. והדבר השלישי – האם זה עוולה מתמשכת או חד פעמית. יש עוד פרמטרים. אם לוקחים את התובענה הייצוגית הקלאסית של אדם נגד בנק, חיובים של עמלות שלכל אחד זה 2 ש"ח בחודש, ומדובר בתביעה של 20 מיליון ₪, אז הנזק האישי של התובע הוא 10 ש"ח. אז מה כבר אפשר להציע פה – פי עשרה מהנזק שלו? זה התמריץ שבגללו הוא ילך לבית המשפט? 

היו”ר רשף חן:

	 ברור שצריך להיות גמול לתובע, ברורים הפרמטרים. הכל כאן קשור גם למעמדו של התובע המייצג ומעמדו של עורך הדין, כי ניתן היה לחשוב שמגיע שכר עבור עבודה ועבור סיכון, והשאלה מי לוקח אותו.

שלי אודוויל:

	הפרמטרים האלה יכולים להיות מאוד חשובים כאשר למרות שאולי לא היו תוצאות מרשימות בשטח בהיבטים מסוימים, עדיין אומרים: צריך לתת לתובע את החיזוק, זו היתה תביעה בעלת חשיבות ציבורית למרות שהיא לא היתה בהיקף כספי גדול. כלומר השיקולים האלה צריכים להיות בונוס במצב של אקסטרה. כלומר תובע ייצוגי בניירות ערך לא צריך להראות שהוא עשה תובענה של חשיבות ציבורית, ואני לא מדברת על האבסורד של הניצוח של הגשת התביעה. תובע שהגיש תביעה ייצוגית וזכה בה, נאמר שזו לא היתה תביעה שיש לה חשיבות ציבורית מיוחדת, זו היתה תביעה כלכלית פשוטה, התועלת היא- -

היו”ר רשף חן:

	 אולי יתברר שהקבוצה זה שלושה אנשים? אז גם הוא צריך לקבל גמול של מיליון ש"ח?

שלי אודוויל:

	אין לזה חשיבות בנושא החשיבות הציבורית. 

היו”ר רשף חן:

	 הנושא של החשיבות הציבורית הוא דווקא למקרים שבהם התוצאה היא שאין רווח כספי לו ולקבוצה, אך יש תועלת ציבורית. 

שירלי אבנר:

	בית המשפט צריך לשקול את מכלול השיקולים, שהוא מחליט, מה יהיה גובה הגמול, לא רק במקרים שהבקשה שלו לניהול התובענה הייצוגית אושרה, אבל בסופו של דבר בית המשפט החליט לדחות את התובענה הייצוגית.

היו”ר רשף חן:

	 יש פה שורת שיקולים שבמצבים שונים כולם יהיו רלוונטיים. 


שלי אודוויל:

	יש לזה חשיבות גדולה. למשל, הנושא של הפיצוי האישי, אנו בדיני ניירות ערך רוצים לעודד את התובעים הגדולים שיגישו את התביעות הייצוגיות. גברת כהן מחדרה לא מסוגלת להרים תביעה ייצוגית.

היו”ר רשף חן:

	 אם אדם צפוי להרוויח מהתביעה מיליון ₪, הוא לא בהכרח צריך עוד מיליון.

שלי אודוויל:

	החוק הזה אמור לעודד תובעים ייצוגיים, לא להרתיע אותם.

עופר לוי:

	אם אנו רוצים לעודד תובעים ייצוגיים, צריך לגרום לכך שישתלם לו. יש חוקים שאומרים שתגמול מסוים יהיה פטור ממס. היום רשויות המס כן מתווכחות על זה וטוענות שמדובר בטרחה.

היו”ר רשף חן:

	 אני לא יודע שתגמול כזה מחויב במס. נבדוק את זה. 

זאב פרידמן:

	נושא של צרכנות - שם הסכומים שנפסקים עשויים להיות קטנים מאוד, ובמקרים כאלה, אם שכר הטרחה או הגמולים יהיו נגזרת של התועלת הכלכלית הנמדדת- -

היו”ר רשף חן:

	 אי אפשר לומר שזה לא פרמטר. אם יש לי מיליון אנשים שהרוויחו עשרה ₪ מזה או עשרה אנשים שהרוויחו עשרה ש"ח מזה, זה לא אותו תגמול.

משה הולצמן:

	"בין היתר".

היו”ר רשף חן:

	 בסדר.

דליה אזוב:

	לגבי (ב), במדינת ישראל יש הרמוניה חקיקתית, וכדאי ללכת עליה. 

היו”ר רשף חן:

	 זה לא הוצאות משפט. זה גמול על טרחתו. השאלה האם מישהו צריך לשלם 110%, או אלה שנהנו מ-100% ייהנו רק מ-90%, ישלמו לזה שהביא להם את הכסף. בררת המחדל צריכה להיות שזה משולם מתוך הקבוצה.


תמי סלע:

	כך זה היה גם קודם.

ניר כהן:

	לגבי (ב); זה לא צריך להיות רק בררת המחדל, זה צריך להיות גם הכלל. אם אדם עשה שירות לקבוצה, הקבוצה צריכה לשאת בעלות של התגמול המיוחד.

היו”ר רשף חן:

	 אני נוטה להסכים אתך. אנו כל הזמן רואים תביעה מאוד קלאסית – נפסק 10 מיליון, מזה ניקח מיליון וניתן לו. אך כולנו מכירים וריאציות אחרות, וואוצ'רים וכו'. 

	אנו מתקדמים. 

מיקי קידר:

	אם אנו נקבע כלל שבסיכומו של כל הליך כזה, מתוך התגמול של הקבוצה התובע הייצוגי מקבל את שלו, לא נוצר שום תמריץ לנתבעים להתפשר. למשל, אם הנתבעים יבינו שבסוף ההליך, אם הם צריכים להגיע עד קבלת שירותי הכרעה שיפוטית, יש להם סיכון בנוסף על הסכום לקבוצה לשלם את השכר והתגמול, אך אם הם יגיעו לפשרה זה ייחסך מהם, הנה לך תמריץ שאולי יחסוך זמן שיפוטי, הליכים.

היו”ר רשף חן:

	 הסיבה לפשרה היא הסיכון שהם יפסידו. 

היו”ר רשף חן:

	קורא סעיף 24.

	אני מבקש ש-24(ב)(1) יהיה: "התועלת שצמחה לציבור ולחברי הקבוצה מהתובענה". 

	(2) יהיה: "מורכבות ההליך והיקף העבודה שנדרש להכנת ההליך".

	(3) יהיה: "החשיבות הציבורית של נושא התובענה".

שלי אודוויל:

	צריך לנסח את זה נכון. צריך לנסח את זה בתור בונוס.

היו”ר רשף חן:

	 זה מנוסח בסדר.

משה הולצמן:

	כשאתה אומר: בין היתר, המשמעות היא שהוא חייב להתחשב בגורמים אלה, והוא יכול להביא בחשבון גם גורמים נוספים. צריך לנסח את זה אחרת כדי להגיע למה שאתה רוצה, שהרשימה הזו אינה סגורה ואינה מחייבת.


היו”ר רשף חן:

	אני לא נכנס לשאלה זו שוב.

	(4) יהיה דרך ניהול ההליך, (5) זה הפער בין הסעדים שנתבעו לסעדים שנפסקו.  

מיכל הלפרין:

	מה שחסר פה זה הסיכון שנוטל עורך הדין. במשך שנים הוא משקיע מאות שעות עבודה שעליהן הוא היה יכול לקבל שכר טרחה אלטרנטיבי מלקוחות טובים. זה קשור לכך שרוב התובענות מסתיימות בכלום, ולכן מי שמתחיל את זה מראש צריך לדעת שבנוסף לזה שהוא גובה מאה דולר לשעה, בדרך כלל, פה יש לו לרמיית סיכון מיוחדת, כי 70% סיכוי שתביעתו תידחה, ולכן הוא לא יזכה, ולכן לגיטימי שהוא ידרוש יותר ממאה דולר לשעה.

היו”ר רשף חן:

	עורכי הדין מגישים תביעות אלה כי הם מסוגלים להגיש תביעה לסכום מאוד גדול, ויודעים מה הסיכון והסיכוי. הסיכון הוא להפסיד את התיק ולסכן את עבודתך. הסיכוי הוא – אתה מקבל אחוזים מתיק, למעטים מאתנו יוצא להגיש תביעות אמיתיות על 10 מיליון ש"ח. בעצם המהות של ההליך הזה גלום הסיכוי. על ידי זה שאתה מנהל תיק כזה, הצלחת לרכז אלף לקוחות ויצרת לעצמך תיק גדול מאוד. יכול להיות שכל ה-2,000 לקוחות מגיעים ל-10,000 ש"ח, ואז יש רק חשיבות ציבורית. אז עורך הדין אומר: אמנם אין פה תועלת כספית, כל התיק הזה הוא 100,000 ש"ח, אבל לא מגיע לי 10,000 ש"ח, כי עשיתי פה חשיבות ציבורית הרבה יותר גדולה, פתרתי בעיה להרבה אנשים, ואני מבקש לקבל לא 10% מזה אלא 100,000 ש"ח בנוסף ל-100,000 ש"ח. 

מיכל הלפרין:

	אני מסכימה, רק שבפועל עורך דין משקיע, נאמר אלף שעות בתיק, מגיע לפסק הדין, השופט אומר לו: פרט לי כמה שעות השקעת בתיק. הוא מכפיל את זה במה שנראה לו שכר ראוי לשעות אלה ונותן לו. זה לא חישוב נכון. 

היו”ר רשף חן:

	 אני לא מקבל את הרעיון שבתביעה ייצוגית יש יותר סיכון מתביעה אחרת. תלך, תבדוק אם התביעה הזו טובה או לא. אני לא רוצה שעורכי דין יגישו בקלות דעת תביעות כאלה. הפרקליטות, זה שאמור לבדוק אם לתביעה יש סיכוי סביר או לא, זה עורך הדין. זה האחריות שלו. אני ממש לא רוצה שיגידו: קח סיכון, נפצה אותך על הסיכונים שתיקח.

מיכל הלפרין:

	רוב התובענות נופלות בדרך, גם אם הן טובות. 

היו”ר רשף חן:

	 יש למשק הזה אינטרס מובהק שיוגשו תביעות ייצוגיות מוצדקות ושלא יוגשו תביעות ייצוגיות סרק. 

מיכל הלפרין:

	הליך של תביעה ייצוגית הוא הליך שונה. אני רוצה שיוכל גם לומר את השיקול של הסיכון. 

יעל מימון:

	אני רוצה לתמוך במה שאומרת מיכל. כשעורך דין לוקח תיק, גם תיק גדול, אם זה בשיטה שלפי זכייה, אז משקללים את זה בשיעור השכר שלו, כלומר הוא מקבל שכר יותר גבוה באחוזים אם ההסדר שלו עם הלקוח הוא כזה. לעומת זה, אם זה הסדר של שעות, או הסדר שהוא מקבל משהו גם אם הוא לא זוכה, ובונוס אם הוא זוכה, הבונוס יהיה קטן יותר. פה אנו במצב של הסדר שכר טרחה שמבוסס כולו על זכייה. הוא מבוסס על הצלחה, ואם הוא לא מצליח, הוא לא מקבל דבר. 

היו”ר רשף חן:

	 נקבע בתקנות אחוזים, נקבע בתקנות מחיר לשעה שיוכל להוכיח את זה או את זה, ובית המשפט יכול לסטות מזה. אפשר, למשל, שתקנות כאלה יתייחסו רק לתביעות כספיות. השאלה היא האם יש חשש אמיתי שבית המשפט יפסוק להם שכר טרחה שאינו הוגן. אם אין חשש כזה, והשופטים שלנו הם אנשים אינטליגנטיים, ואנו נותנים להם גם מראה מקום, שאומרים להם ברחל בתך הקטנה, אפילו אם אין בכלל תועלת כספית, אך יש אינטרס ציבורי, תן לו שכר טרחה- -

דליה אזוב:

	איך אתה מתמודד עם גייר?

יעל מימון:

	בגייר הוא לא זכה. לא היתה לו עילת תביעה.

מיקי קידר:

	התביעה של נצבא, שיעור השכר לשכר הררי באישור היה 0.2 או 0.3 אחוז מהסכום. 

ניר כהן:

	זו לא היתה תביעה כספית אלא תביעה לבטל עסקה, ביטלו עסקה שהחברה עשתה עם צד ג'. הוא קיבל 200,000 ₪ על ישיבה אחת של הוכחות בבית משפט. אני הצטרפתי לתיק הזה רק בשלב של בית המשפט העליון.

שלי אודוויל:

	עורך דין היום לא רוצה לקחת על עצמו את התביעות, זה לא משתלם, שבע שנים בממוצע לוקח להגיע לשלב שתינתן החלטה בבקשה לאישור. אנו רוצים באבני הנגף של ההליך היום, לתת תמרוץ. דרך אחת זה לומר: שכר הוגן וראוי בהתחשב בסיכון הכרוך או בהליך המיוחד של תובענה ייצוגית, לתת קריאת כיוון לבית המשפט כדי לקחת אותו לכיוון החיובי ולא השלילי. למשל, סעיף כמו דרך ניהול ההליך אומר: בוא נבחון את עורך הדין הזה בפינצטה, איך הוא ניהל את ההליך.

היו”ר רשף חן:

	האם אפשר להוסיף סעיף - מורכבות ההליך, הסיכון הכרוך בו, היקף העבודה שנדרש לניהול ההליך וההוצאות?

ניר כהן:

	אתה מעודד נטילת סיכונים. 

היו”ר רשף חן:

	 לאור ההערה של עו"ד אודוויל, יש לנו הקרן. האם לא יהיה נכון לעורכי דין באישור בית המשפט לקבל שכר טרחה מהקרן?

שירלי אבנר:

	בכל ההוצאות היא יכולה להשתתף- -

היו”ר רשף חן:

	קבענו שעורך דין לא יקבל שכר טרחה, אלא באישור בית המשפט. לכן עד שבית המשפט מאשר, הקרן לא יכולה לתת לו שכר טרחה, ואם היא נותנת לו שכר טרחה על החשבון, אם בית המשפט לא מאשר, הוא צריך להחזיר. יש פה בעיה. אני רוצה שיבוא עורך דין לקרן ויגיד: אני רוצה להגיש בקשה, הסיכון מפחיד אותי, אני מבקש לדעת בוודאות שאקבל לפחות X, ושהקרן תממן לו שכר טרחה.

שלי אודוויל:

	לא נוכל לעמוד בזה למעט במקרים מאוד חריגים.

היו”ר רשף חן:

	 כרגע זה לא חוקי, השאלה אם לא להוסיף פה סעיף שלפחות יהפוך את זה לחוקי. אני חושב שחייב להיות. שעורך הדין יוכל לפנות לבית המשפט בהסכמת הקרן, ולבקש לאשר שכר טרחה על החשבון. חייבים לאפשר את זה.

שירלי אבנר:

	לא ראוי שהיא תתערב בשכר הטרחה של עורכי הדין, בית המשפט אמור לקבוע את השכר. הקרן לא יכולה להכניס את שיקול הדעת שלה ולהחליט רק כי באים אליה בפנייה. 

היו”ר רשף חן:

	 אני התובע המייצג, שכרתי את שירותיו, אני רוצה לשלם לו, אני רוצה סעיף שאומר שבית המשפט רשאי לאשר שכר טרחת ביניים לפני תום ההליך. 

 דליה אזוב:

	מי יממן את זה?

מתווכחים פה כבר שעה על שכר הטרחה של עורך דין וכל השיקולים. בואו נלך על מה שקורה בכל העולם. תיקחו את השיקולים, יש שיטות, יש ניסיון של עשרות שנים. למה לא?

שירלי אבנר:

	כי יש דוח שאומר שעל בית המשפט להביא בחשבון שיקולים שונים שמטרתם גם לתמרץ- -

דליה אזוב:

	קראתי את זה, ואני מוכנה להביא לכם את זה. 

משה הולצמן:

	האם נוכל להוסיף הערת שוליים, שלהבא נדון האפשרות להוסיף בררת אחוזים?

היו”ר רשף חן:

	 נקיים דיון ארוך ונדון בזה.

שלי אודוויל:

	בדברי ההסבר ראוי להסביר את החשיבות של תובע ייצוגי ועורך הדין, ולהסביר את הקשיים שכרוכים בהרמת הליך כזה וכו' ולנסות לתת את הכיוון הראוי לחקיקה.

היו”ר רשף חן:

	בסדר.

יעל מימון:

	יש הרבה טענות מצד עורכי דין ששכר שפוסקים בתי המשפט הוא נמוך מאוד. פסק דין היחיד כמעט הוא של ברק באנליסט. הנושא הזה לא נבדק, אני מציעה שנבדוק אותו על סמך נתונים – מה הסכום שנפסק ומה השכר שנקבע, כולל בפשרות.

שלי אודוויל:

	תמיד צריך לראות את מספר השנים והיקף ההליכים.

היו”ר רשף חן:

	כתבנו את זה.

	 קורא סעיף 25.

ניר כהן:

	יש בסעיף זה לפחות מלה אחת שחייבת לעוף: חלוטה. כשאתם אומרים: לאחר שחלפו ששה חודשים מיום שההחלטה הפכה חלוטה, במקום להגיד ששה חודשים, אמרתם: ארבע שנים. כל הרציו, כשנדחתה בקשת האישור, האיש הזה מעולם לא ייצג את הציבור. למה סעיף (א) עושה רטרואקטיבית אישור? למה אם הכל נדחה, צריך לתת ארבע שנים מעבר?

היו”ר רשף חן:

	 זה מצב שיש החלטה שיפוטית שדוחה את זה. אנו נותנים להם הארכה של שלוש שנים מעבר לתקופת ההתיישנות. רוב הסיכויים, על פי הסטטיסטיקות, שהחלטת בית המשפט תישאר כפי שהיא. 
	
	כרגע נעשה את זה ששה חודשים מיום שהתקבלה ההחלטה, נשאיר בצריך עיון, סוגייה של מה היכולת להגיש בקשה חדשה לתביעה ייצוגית אחרי שבקשה זהה נדחתה. נדמה לי שאז ההבחנה חייבת להיות בין דחייה טכנית למהותית. נראה לי שלכל הפחות, מי שמגיש בקשה לאישור תובענה ייצוגית במצב כזה צריך לבוא לבית המשפט, בתום לב, לומר: היתה בקשה כזו, היא נדחתה, אך לי יש נסיבות מיוחדות אחרות. תזכרו את הנושא הזה, נדון בו.

דליה אזוב:

	בארצות הברית מאותו רגע שמגישים בקשה לאישור תובענה ייצוגית, נפסק מרוץ ההתיישנות. מרוץ ההתיישנות נפסק עם הגשת הבקשה לאישור תובענה ייצוגית, אם אחר כך בית המשפט משנה את הקבוצה, לגבי מי שלא נכלל בקבוצה, מתחיל המרוץ מחדש. אני מדברת על עיקרון כללי אחר ופשוט. כדאי שנתאים עצמנו לכולם.


היו”ר רשף חן:

	 צריך להקדיש לזה מחשבה. יש פה סוגים שונים של תביעות – יש התביעה האישית, הייצוגית, נחשוב על זה. נעסוק בהתיישנות. 

ניר כהן:

	אנו לא מדברים פה על עוד שבע שנים. שבע שנים יש בחוק ממילא. משך ניהול בקשת האישור שזה ארבע שנים – יש. חלוטה, עוד שלוש-ארבע שנים, הכנסנו. אנו היום ב-15 שנות התיישנות. קחו בנק או כל גוף מוסדי אחר, העובדים שטיפלו בזמן אמת כבר עזבו אותו, או יצאו לפנסיה או הם כבר לא בחיים, אין אפשרות טכנית לשמור את כל המסמכים, אי אפשר לעשות התיישנות של 15 שנה.

היו”ר רשף חן:

	 אפשר לייעל את ההליכים. 

דני צור:

	ביטל – הכוונה לכך שביטל את האישור, ולא את הבקשה. 

היו”ר רשף חן:

	 בסדר, נתקן. 

	קורא סעיף 26.

	לגבי (ג); אנו באים כאן לייצג אינטרס ציבורי. למה הוא צריך להיות ממומן רק על ידי הציבור שנפגע בעניין אחר? אם יש אינטרס ציבורי, כל הציבור צריך לשאת בו. אני יודע שיש פה מלחמה עם האוצר.

שירלי אבנר:

	במרבית המקרים מדובר במימון על ידי התובענות עצמן, סכומים שנפסקים בהן. 

היו”ר רשף חן:

	 ומה כשזו תביעה שאין תועלת כספית שניתן לחשב סכום? למה שלא נכניס פה אפשרות לבית המשפט כפי שהוא נותן תגמול למייצג, לתת תגמול לקרן, על פי אותם קריטריונים? לתת לבית המשפט שיקול דעת. הנתבע הפסיד בתיק, ניתן נגדו פסק דין הצהרתי, רק זה לא 10 מיליון ש"ח. 

ניר כהן:

	לכן יש הוצאות. אתה לא יכול להטיל את זה על הנתבע. 

שירלי אבנר:

	התערבות משרד האוצר במקרים כאלה יכולה להיות בעייתית. 

היו”ר רשף חן:

	 זה מצריך מחשבה. כרגע אנו משאירים את זה כך. יש פה צורך בתקנות עם הנחיות מפורטות לבית המשפט. אני מדבר על תעריף מומלץ לבתי המשפט. בגלל שיש פה כל מיני מקרים, יש מקום לתקנות, ושם שווה גם להתייחס לשכר טרחה מומלץ כי זה סוג של אותה מטריה, ולתשלום מומלץ לתובע המייצג, להתייחס לפרמטרים, לפי שעת עבודה לעורך הדין, לפי אחוזים כשיש תועלת כספית וכו'. 

שלי אודוויל:

	צריך לציין אם זה ברוטו או נטו.

מיכל הלפרין:

	 יש פה מצב, קודם כל, הקרן הזאת צריכה להתמלא בכספים בשלב הראשון, לכן ייווצר מצב שלפחות בתביעות הראשונות אנשים ישלמו מס לקרן הזו בלי שהיא סייעה במימון תביעתם. 

היו”ר רשף חן:

	 הקרן הזו יכולה ללכת לבנק שלא חשוף לתביעות כאלה, ולקבל ממנו הלוואה.

תמי סלע:

	גם אחר כך יהיו לך תביעות שמצד אחד לא יקבלו מימון, אבל ישלמו.

מיכל הלפרין:

	פה כל הקרן הזו אולי מתאימה לרוב המטריות, אך לא להגבלים עסקיים, משתי סיבות; אל"ף, המימון של תובענות ייצוגיות בהגבלים עסקיים הוא הרבה מעבר לממוצע של מימון תובענות ייצוגיות בכלל. תובענות ייצוגיות בהגבלים עסקיים לאור ההלכה שנפסקה עכשיו בבית משפט העליון בעניין הווארד רייס, אי אפשר להגיש בלי חוות דעת מומחה מלכתחילה, בשלב אישור התובענה הייצוגית. לכן שיעור התמיכה שצריכה להינתן עולה מעל ומעבר למספרן ולכמותן, ויש לקחת זאת בחשבון. אני רוצה לייחד הסדר מיוחד בעניין זה להגבלים עסקיים. 

היו”ר רשף חן:

	 זה בין התובעים מהסוג הזה לקרן. ההנחה היא שהקרן הזו מעונינת.

מיכל הלפרין:

	ההסדר המיוחד שבחוק החברות לעניין ניירות ערך הוא הסדר שלהם יש תקציב ספציפי למימון תובענות ייצוגיות בניירות ערך והם עושים בו שימוש. זו הדרך הנכונה, כי הקושי הנוסף הוא ששלי אודוויל יודעת להסתכל על תובענה ייצוגית ולומר אם יש לה סיכוי או לא. עם כל הכבוד למנהל הקרן, הוא לא יידע לומר את זה. זה לא נראה על פניו תמיד ברור, זה דורש מומחיות.

היו”ר רשף חן:

	 כל הרעיון בהליך זה הוא הפרטה מסוימת. אנו לא יכולים מצד אחד ליצור הפרטה, ומצד שני ליצור מנגנון פיקוח על הגוף המופרט, שיבדוק מה הוא עושה. או יש כוחות בשוק הפרטי שיזיזו את זה או אין. אם אין, אז אין.

מיכל הלפרין:

	בתחום ההפרטה של ההליך הזה, דעתי היא שאין מקום שרשות להגבלים עסקיים תגיש בעצמה תובענות ייצוגיות. תפקידה כן לסייע, וזה לא להפקיר אותם בידי הקרן לתובענות פרטיות.


היו”ר רשף חן:

	 אף אחד לא מונע מהרשות להגבלים עסקיים לממן הגשת תובענה ייצוגית על ידי מישהו אחר, אם זה מה שהיא רוצה.

יעל מימון:

	את רוצה הסמכה לממן מתקציבים שלך?

מיכל הלפרין:

	כן.

יעל מימון:

	נשקול את זה.

היו”ר רשף חן:

	 ב-(ד) אפשר להוסיף: תקבולי הקרן ואופן חישובם. אני מציע שבית המשפט יקבע על העברת סכום לקרן לפי תקנות שייקבעו על ידי השר.

שירלי אבנר:

	זה דבר שיש לקבוע בחקיקה ראשית. 

היו”ר רשף חן:

	 נעזוב את זה.

דליה אזוב:

	אי אפשר לעסוק בעניינים האלה בלי לראות מה קורה בעולם. 

היו”ר רשף חן:

	 לא יכול להיות שבכל סעיף תגידי שצריך לבדוק מה קורה בעולם. אנו נבדוק מה קורה בעולם. 

דליה אזוב:

	נמשיך הלאה. הקרן הזאת מבוססת רק על – האוצר לא ייתן כלום – רק על שני אחוזים מאנשים מתביעות ייצוגיות, בין שהקרן עוזרת להם ובין אם לא. מטילים פה מס. מדיניות מדינת ישראל היא להקטין מסים, פה מטילים מסים, וזה פסול, במיוחד לגבי מי שלא מקבל שום תמורה, הוא צריך לשלם. ואומרים שגם הנתבעים ישלמו. אסור להטיל מסים. 

היו”ר רשף חן:

	אני חושב כך: תקבולי הקרן יהיו כך; אל"ף, אם נפסק סכום בין 1%-2%, בי"ת, אם לא נפסק סכום כסף, בית המשפט רשאי לחייב את הנתבע לשלם לקרן עד סכום של - והמחשבה שלי זה 100 אלף שקל. 


מיקי קידר:

	אולי זה יחלץ.

היו”ר רשף חן:

	 אם התביעה התקבלה- -

תמי סלע:

	מעבר להוצאות.

היו”ר רשף חן:

	 סכום שיוטל על התובע, עד לסכום שייקבע בתקנות.

מיקי קידר:

	ההצעה שלי היא הצעה יצירתית וחוקתית.

היו”ר רשף חן:

	 אנו מדברים על מצב שהנתבע הפסיד, הוא צריך לתת פיצוי, אלא שהפיצוי לא בכסף. חלק מהפיצוי הוא הסכום שמועבר לקרן. חלק מומר לכסף ומועבר לקרן, כי הקרן – ואוצ'רים היא לא צריכה. זה בדיוק אותם אחוז או שניים.

תמי סלע:

	בתביעה של הפיצוי הכספי – ראה בית המשפט כי הסעד אינו מעשי או אינו צודק, רשאי להורות על כל סעד אחר.

היו”ר רשף חן:

	טוב, תוסיפי לטובת הקרן.

תמי סלע:

	אפשר.

היו”ר רשף חן:

	 זה רק מראה שהלוגיקה שלי נכונה. לגבי הטלת מסים – אם זה לא חוקתי, זה לא חוקתי גם לגבי הנתבעים. לדעתי, חוקי להטיל מס על קבוצה שמשתמשת בסוג של הליך. 

מאירה בסוק:

	מס גם למטרות חברתיות.

דליה אזוב:

	מה פתאום אלה שלא קיבלו?

	לוקחים כסף גם מקבוצות. 

תמי סלע:

	כעיקרון אתה יודע שהיה צריך מתקציב המדינה. עכשיו אתה יודע שריאלית, כנראה, יהיה קשה. 

היו”ר רשף חן:

	 יש פה בעיה חוקתית עם עצם הטלת המס על המשתמשים. אולי הקרן תלווה את הכסף, עם התחייבות שמי שמקבל את הכסף וזוכה – אם הוא מפסיד בתיק, הפסידה יחד אתו.

דליה אזוב:

	אין לה מקור.

היו”ר רשף חן:

	 אם הוא זוכה בתיק, הוא יחזיר הכסף עם ריבית. 

שירלי אבנר:

	אין מקור, כי בכל מקרה זה לא מכסה על הכל. תמיד יהיה מצב של מינוס, והשאלה מי יכסה אותו. מדובר גם באנשים שמנהלים את הקרן, עובדים, ולא נותן להם מקור למימון הפעילות השוטפת.

דליה אזוב:

	זה מה שרציתי לשאול.

היו”ר רשף חן:

	 הנושא מצריך הרבה מחשבה.

דליה אזוב:

	יש התשתית כמו ששירלי אמרה. התשתית הזאת – המדינה צריכה להגיד מה התשתית. כמה כסף עולה לה לשנה, כמה אנשים ומקום ומשאבים. הכל הולך מהכסף של הקבוצה. יש פה תשתית. הם צריכים להגיש הצעת תקציב. זה אחד. 

שירלי אבנר:

	אפשר לשכנע אותם לגבי המימון הראשוני. ההמשך – אנחנו יודעים.

דליה אזוב:

	אני לא יודעת מה גורל התוספת השנייה. בהנחה שהיא לא קיימת, המדינה היא אחד הנתבעים הפוטנציאליים. אי לכך משרד המשפטים אסור לו לנהל את הקרן ולא שר המשפטים. זה צריך לצאת לגוף ציבורי חיצוני, כמו קרנות אחרות שיש למשרד החינוך וכל מיני קרנות אחרות, כי יש כאן ניגוד עניינים. אין יותר ניגוד מניגוד העניינים הזה. 

	בוודאי לא משרד המשפטים ולא שר המשפטים.

יעל מימון:

	היא מנגנון נפרד.

דליה אזוב:

	לא השר הוא שקובע מי החברים בקרן.

היו”ר רשף חן:

	 זה תאגיד על פי חוק.

תמי סלע:

	אולי צריך להגיד את הרכב ההנהלה.

היו”ר רשף חן:

	 אני מניח שלא יוגשו הרבה תביעות ייצוגיות נגד משרד המשפטים.

שירלי אבנר:

	זה לא קשור.

דליה אזוב:

	לשר אין יד ורגל. הוא צריך להקים גוף שיבחר. הוא לא מוציא תקנות, ולא עושה שום דבר.

מיקי קידר:

	בהליך של תובענה ייצוגית משתמשים בשירותי שפיטה של פרוטוקול אחד, מועד אחד, אולם אחד. אין סיבה שהמדינה תקבל 2.5 אחוז אגרה, שתקבל חצי אגרה ו-2 אחוז יופרשו לקרן.

היו”ר רשף חן:

	 הפתרון נמצא בתחום האגרה.

משה הולצמן:

	זה גרושים.

היו”ר רשף חן:

	 אנחנו קובעים אגרה יחסית גבוהה שחלק ממנה הולך להנהלת בתי המשפט וחלק לקרן.

שירלי אבנר:

	אם ניכנס לאגרה – לא נעשה את זה במסגרת החוק. אם בודקים באמת על מה מרבית ההוצאות בניהול תובענה זה לא אגרה, זה על כך שצריך מומחים, לקוחות שצריך לנהל.

היו”ר רשף חן:

	 אני אומר שזאת אגרה. בדיוק מה שיחול על האגרה בסוף ההליך, יחול גם פה. אם הפסידו בתיק, כנראה, לא ישלמו כלום. אם זכו בתיק בכסף, ישלמו אחוזים מהזכייה. אם זכו בתיק אך לא הכסף, יטילו על הנתבע לשלם סכום קבוע. חלק מזה ילך להנהלת בתי המשפט, חלק לקרן.


יעל מימון:

	בהסדר הזה יש סבסוד תביעות ייצוגיות, כי תביעות שמפסידים בהן- -

היו”ר רשף חן:

	 האגרה תהיה יותר גבוהה מאגרה רגילה.

	זה מה שאת עושה פה – תעשי 4.5 אחוז. זה מה שעשית תכל'ס. מה זה משנה מה הכותרת?

משה הולצמן:

	זה נוגד אינטרס ציבורי.

היו”ר רשף חן:

	 נעשה 1.5% ועוד 2%. האמת היא שאנו מטילים על משלמי האגרה עוד 2%.

מיקי קידר:

	גם למדינה צריך להיות אינטרס לאמץ.

היו”ר רשף חן:

	הם מקבלים דחיית תשלום האגרה ושהם בלי סיכון של אגרה. גם זה שווה כסף. יש איזון. הנכון הוא שצריך להתייחס לכל העסק כמכלול אחד של אגרה, חלק הולך לכיסוי שופטים וחלק לקרן. אז אף אחד לא יגיד שזה לא חוקתי, כי לאגרה אנו רגילים הרבה זמן.

מיקי קידר:

	המדיה צריכה לעודד את זה.

מיקי קידר:

	המדינה מעונינת להקים את המנגנון של תביעות ייצוגיות.

שירלי אבנר:

	זה לא ייקבע תחת האגרה. צריך שני סעיפים נפרדים. האגרה הולכת לאוצר המדינה. 

היו”ר רשף חן:

	 לומר: ישלמו אגרה וחצי ממנה- - 

דליה אזוב:

	צריך אישור של האוצר.

מיכל הלפרין:

	יש פה חלק קטן של הפרוטוקול. לא כל הפרוטוקול.


היו”ר רשף חן:

	לא אכפת לי שזה יהיה סעיף נפרד.
	
שירלי אבנר:

	אני לא בטוחה שזה תמיד מתאים.

דליה אזוב:

	שני האחוזים מהסכום שנפסק, יש הבדל בין סכום שנפסק, והרבה פעמים לא יודעים מה הסכום שנפסק ובין הסכום שמחולק. מהסכום שנפסק, אם ניקח כדוגמא את גייר או משהו אחר, האריכו את זה ב-23 מיליון, בסופו של דבר שולם 7 מיליון. מה יהיה האחוז מה-23 ששולם בסופו של דבר 7 מיליון? לא מתקבל על הדעת.

היו”ר רשף חן:

	 יש פסק דין שאומר ש-98 שקל משלמים לדליה אזוב ו-2 שקל משלמים לקרן. היא באותה בעיה שנמצאת דליה, גובים את הכסף. ההדרכה כאן היא לכתיבת פסק הדין, לא איך פותחים תיק הוצאה לפועל.

שירלי אבנר:

	בנוסח התזכיר הופיע סעיף קטן נוסף, שהתייחס לפרט שהופיע בתוספת השנייה, וזה הקרן שהוקמה לפי חוק החברות. חשבנו שככל שמדובר ברשות לניירות ערך מן הראוי להשאיר את זה כמו שזה. 

היו”ר רשף חן:

	כלומר יש קרן ייעודית לניירות ערך.

שירלי אבנר:

	לא שיהיה כפל, או הם מקבלים- -

היו”ר רשף חן:

	 מה מקורות המימון שלהם?

שירלי אבנר:

	תקציב הרשות.

היו”ר רשף חן:

	 אתם חיים עם זה?

קריאה:

	צריכה הסמכה תקציבית. 

היו”ר רשף חן:

	 יש משהו במה שתמי אומרת, כנגד זה יכול לומר מישהו שיש יתרון גם בהתמקצעות הקרן. 

שלי אודוויל:

	- - 

תמי סלע:

	רשויות מפקחות יכולות לסייע במימון. למה לקבוע את זה נקודתית ולא בראייה רחבה?

שירלי אבנר:

	אך קיים סעיף 24ו. 

תמי סלע:

	ביטלתם בחוק החברות את הסעיפים הרלוונטיים.

שירלי אבנר:

	לא את זה.

היו”ר רשף חן:

	יש פה בעיה. אנו משחררים את התובענות מהמס הזה?

שירלי אבנר:

	יש מקור עצמאי. 

מיכל הלפרין:

	בהגבלים עסקיים ההסדרים צריכים להיות אותו הדבר.

שירלי אבנר:

	אבל אין לכם רשות, אין שום דבר.

היו”ר רשף חן:

	 אם תקצו לזה כסף, נשקול את זה באותה מידה שנשקול שם. 

תמי סלע:

	זה מאפשר סיוע ואז גם לא משלמים.

שלי אודוויל:

	לא משתמשים בסיוע הזה. 

תמי סלע:

	סעיף יותר רחב, שלא חל רק על הרשות לניירות ערך. 


היו”ר רשף חן:

	נחשוב על משהו. סעיף (ו) כמו שזה, ונדון בזה. 

	דין המדינה – 27 – מקריא. 

מיקי קידר:

	זה אומר שהמדינה יכולה להיתבע בתביעה ייצוגית?

היו”ר רשף חן:

	 דנו בזה.

שירלי אבנר:

	אין יותר תקנה 29.

היו”ר רשף חן:

	 מקריא. 

	למה התובע מייצג הוראות נאמנות, גוף בנאמנות- - 

שלי אודוויל:

	לא מספיק הסעיף של הנאמנות. 

משה הולצמן:

	אני רוצה את רשות הדיבור. לשכת עורכי הדין מתנגדת בתוקף לסעיף הזה. לדעתנו צריך למחוק אותו. לא צריך לכלול אף אחד – לא תובע, עורך דין, נתבע. יש מספיק חוקים כמעט עונשיים שחלים על עורכי הדין.

יעל מימון:

	איזה בסיטואציה הזאת?

משה הולצמן:

	הפרת חובת אמון.

תמי סלע:

	סעיף החל על עובד ציבור.

משה הולצמן:

	יש מספיק חוקים לטעמנו- -

היו”ר רשף חן:

	 איזה?

תמי סלע:

	משמעתית אולי.

משה הולצמן:

	חוקים משמעתיים, כללי אתיקה. אני חושב שהם מספיקים.

היו”ר רשף חן:

	כלומר אתה מסכים שאין שום סנקציה פלילית קיימת.

משה הולצמן:

	אני רוצה להסביר את הרציונל. אל"ף, אנחנו מתנגדים ואסור שיהיה זיהוי. החוק חותר לעשות זיהוי בין עורך הדין לבין התובע הייצוגי. כשעורך הדין לא תובע ייצוגי, אנו מתנגדים לזיהוי זה. זה לא טוב; טעם אחד, שכל החקיקה שחלה עלינו למיטב ידיעתי עושה הפרדה, מתעקשת לעשות הפרדה בין עו"ד ללקוח, ואנחנו חושבים שלא ראוי שבחוק מסוים לעניין מסוים נתחיל לפרוץ דרך, ניצור פרצה. זה לא ראוי. אנו מתעקשים להפריד בינינו לבין הלקוחות. דבר שני, זה סעיף מרתיע. אם אנו רוצים ליצור כלי שיעודד תובענות ייצוגיות טובות, הסעיף הזה ירתיע עורכי דין מלהיכנס לעניין. 

היו”ר רשף חן:

	 עבירה היא על הפרת אמונים.

משה הולצמן:

	כבר היום יש הבדל בין התחייבות שלי לא להפר אמונים. מה שמפחיד אותי זה סנקציה אזרחית שיכולים לנקוט כלפי פי כמה מהפלילית. עם האזרחית - אתה אני יכול- - 

היו”ר רשף חן:

	 אפשר להגיש תובענה ייצוגית.

שלי אודוויל:

	עורך דין ראשון יגיש על האחרון.

משה הולצמן:

	מה שמפחיד אותנו זה הסנקציה האזרחית, היא קיימת ומקבלת משנה תוקף לפי סעיף 18 להצעת החוק הזו. סנקציה פלילית היא מיותרת כי פחות ופחות נרצה להתעסק עם זה.

היו”ר רשף חן:

	 מה שהיה כתוב בהצעת החוק שלי מלכתחילה אמר שדין עורך הדין כדין עובד הציבור לעניין חוק העונשין. הרציו אומר שאתה כעו"ד התנדבת לייצג ציבור גדול, יש לך חובת אמונים כלפי הציבור, שמור עליה. זה נשמע לי הגיוני. אז באו ואמרו: הוא לא באמת עובד הציבור, לכן נקרא לו בשמו, ונייצר עילה עצמאית מיוחדת – הפרת אמונים בתובענה ייצוגית. זה נמצא לא בחוק העונשין הכללי. זה ההיגיון. אני לא רואה אסון גדול בכך שעורך דין, תובע מייצג, ידע שאם הוא מפר את חובת האמונים שלו כלפי הציבור שהוא מייצג, הוא צפוי גם לסנקציה פלילית, גם משמעתית, גם להליך אזרחי, אך גם לפלילית.


תמי סלע:

	השאלה היא אם קיימת תופעה שמצדיקה לקבוע עברה פלילית. אני חושבת שכן.

משה הולצמן:

	הניסיון המצטבר עד עכשיו, אולי למעט מקרים חריגים - למיטב ידיעתי, ואני קצת מבין בזה, הניסיון המצטבר עד עכשיו, למעט מספר מקרים חריגים – אני לא חושב שהחריג צריך ללמד על הכלל - לא מצדיק שיניים פליליות כלפי עורך הדין. ההליך הוא אזרחי, הוא צריך להישאר בתחום הסנקציה האזרחית. אם רוצים שנמשיך להוות דלק ומנוע להליך, וזה מה שאנחנו, צריך להוריד את זה.

מיקי קידר:

	אני רוצה להוסיף משהו שנובע מההיגיון של למשל צווי מניעה שהסנקציה עליהם זה כפיית ביצוע בצורת מאסר. צריך להדיר בצורה ברורה איזה התנהגות תגרור את הפעלת הסנקציה. סעיף 18 - זה מין עננים מופשטים שניצוק מהם סנקציה פלילית.

היו”ר רשף חן:

	לכן לא עשיתי את זה מלכתחילה, ואמרתי שהוא עובד הציבור. 

מיקי קידר:

	יש, למשל, חובות אמונים של דירקטורים בתאגידים, גם מזה אפשר ללמוד. הסנקציות לגבי עו"ד בתביעות ייצוגיות זה אי פסיקת שכר טרחה. הוא יעבוד בחינם עשר שנים.

משה הולצמן:

	סנקציה אזרחית.

מיקי קידר:

	זה יוביל נתבעים בעלי כוח שישלחו חוקרים פרטיים אחרי עורכי דין לראות עם מי נפגש, איזה שיחת טלפון הוא עשה. זה מיותר ויפגע.

היו”ר רשף חן:

	 הסעיף ירד.	גם עמדת משרד המשפטים נגד הסעיף,	עמדת שירלי ממשרד המשפטים נגד.

זאב פרידמן:

	יש במציאות היום-יומית עורכי דין – לא רוצה לנקוט בשמות – שמתמחים בלעשות עוול לציבור צרכנים. משרד המשפטים מודע לזה. חייבים לתפוס סנקציה שהיא מעבר לתביעה. יש אנשים שפותחים תביעה, סוגרים, פותחים עוד אחת, בכל מיני הסכמי פשרה. לגבי חלק מהם שופט מקבל תיק שמייצג כזה- -

	כשמדובר בתביעות על פי חוק הגנת הצרכן, למשל, אוכלוסיות חלשות בהגדרה, אף אחד לא יתבע את עורך הדין. לכל הפחות צריך לקבוע, אם לא סנקציה פלילית, תקבע שאחד התנאים להלימות עורך דין כעורך דין מייצג, זה שאם נתפס פעם אחת, לא יכול להגיש תביעה ייצוגית. זה מגיע למצב שבית משפט מפנה תיק אלינו שנשלים הליך שעורך דין פורש ממנו. 


היו”ר רשף חן:

	 על פי החוק הזה, תינתן לכם הזכות להגיש תובענה ייצוגית. כאשר עורך דין גרם נזק לקבוצה, יש פוטנציאל לתובענה ייצוגית, אם יוכח שהוא ניהל הליך באופן רשלני.

זאב פרידמן:

	צריך לאסור עליו לעשות זאת פעם נוספת.

היו”ר רשף חן:

	 יותר יכאב לו אם יהיה לו קנס.

	אתה יכול להצטרף לבית משפט ולהגיד שהאיש לא מתאים.

מיקי קידר:

	לגבי דירקטורים, יש סנקציה של השעיה עד חמש שנים. 

שלי אודוויל:

	זה הגבלה מתחום עיסוק, זה הרבה יותר מסובך. דירקטור זה כהונה.

היו”ר רשף חן:

	 בכללי האתיקה אפשר להוסיף עונש איסור הגשת תובענות מסוג מסוים. זה קצת מוזר.

	ביצוע ותקנות. קורא.

שירלי אבנר:

	אנו מציעים שהאגרה לא תתייחס רק עבור בקשה לאישור הגשת תובענה ייצוגית אלא באופן כללי לאגרות בתובענות ייצוגיות. אגרות בית משפט לתובענות ייצוגיות. אנו גם מציעים שינוסח כהוראת מעבר. הוראת מעבר זה אומר שבינתיים יש אגרות שקבועות לפי חוק בתי משפט.

היו”ר רשף חן:

	 כרגע לא. התקנות האלה יאושרו יחד עם החוק. לא תהיה בעיה. אם יהיה צורך, החוק ייכנס לתוקף בזמן אישור התקנות. לא יהיה צורך בהוראת המעבר. אני לא רוצה שאנשים ימצאו עצמם בפסיקה של רשם בית משפט מחוזי בתל אביב, שיגיד: תשלמו אחוז ורבע ביום הגשת התביעה. 

יעל מימון:

	הנושא של אגרה ותביעה ייצוגית מוסדר בפסיקה. יש פסיקה והוא מוסדר פחות או יותר כמו שאמרת, אולי אפילו יותר טוב, כלומר יותר נוח לתובעים. כשמגישים בקשה, זה לפי הסעד האישי או לפי בקשה, ולגבי השלב השני – הם לא קבעו מה יהיה בסוף. פתוח.

היו”ר רשף חן:

	 מי אמר שיהיה בסוף?


יעל מימון:

	לא יהיה בהתחלה. בהתחלה לא משלמים. היום יש הגנה. 

היו”ר רשף חן:

	 אם יהיה צורך, נעשה הוראת מעבר. אבל לא יודעים אם יש בה צורך. 

שירלי אבנר:

	בחוק בתי המשפט- -

יעל מימון:

	הצענו סעיף מיוחד – הסמכה מיוחדת לקביעת אגרות, שיהיה ברור שהאגרות הרגילות לא חלות על ההליך הזה.

היו”ר רשף חן:

	 בכל מקרה צריך הוראות מעבר לגבי תקנה 29 וכל מיני תובענות שהוגשו לפי חוקים אחרים. אם יהיה צורך, נעשה הוראות מעבר גם בעניין הזה.

דליה אזוב:

	אני מציעה כמו שיש בחלק מהחוקים, שהעניין ייקבע בחוק. יש כאן בעיה, בעניין האגרה, שלא יודעים את סכום התביעה או הסכום לא משמעותי. היו עם זה הרבה בעיות. הכי טוב שייכנס לחוק כי צריך- - 

יעל מימון:

	זה אישור ועדת חוקה.

דליה אזוב:

	אנו מכירים את הגישה של משרד המשפטים. ראינו בתקנות שהם הכינו לחברות. 

היו”ר רשף חן:

	 אני אומר: בשלב הבקשה אגרה, כקבוע בתקנות עבור בקשה. 

משה הולצמן:

	למה לא לפי הפסיקה?

היו”ר רשף חן:

	 לא צריך להכריע בזה כרגע.

דליה אזוב:

	אחת הבעיות הכי חמורות בתביעה ייצוגית- -


היו”ר רשף חן:

	 ערבות להוצאות הנתבע? כשהתובע הוא לא תאגיד?

דליה אזוב:

	עו"ד סאבו, אשתו היתה תובעת ייצוגית, הטילו עליו 100 אלף דולר ערבות בערכאה ראשונה כאשר אמר בית משפט שהתביעה שלו מוצדקת. 100 אלף דולר ערבות להוצאות המשיב בערכה הראשונה. זה תקוע בעליון בגלל 29. מוכרחים לפתור את זה גם בערכאה ראשונה. הוא אמר שהוא עורך דין ואשתו מרצה באוניברסיטה ויש להם כסף והכל, ולא נתנו נימוקים. 

ניר כהן:

	יש גם מקרים מוצדקים של חברות שהיו פושטות רגל. תשאירו את זה לשיקול דעת בית המשפט.

היו”ר רשף חן:

	 לא נשב פה כערכאת ערעור על פסק הדין הזה.

משה הולצמן:

	צריך לדון בזה.

דליה אזוב:

	ולהגיד: ערבות להוצאות המשיב.

היו”ר רשף חן:

	 ההנחה ששופט סביר יקרא הסעיף שאומר שלא מטילים גם בסוף ההליך הוצאות, אפילו אם אתה מפסיד, אלא אם הוכח שזה נוהל בחוסר תום לב. לכן הוא יבין שלא הגיוני לקבוע ערבות כזאת.

דליה אזוב:

	יש ניסיון, אי אפשר להתעלם ממנו. הסעיף הזה לא יעזור.

היו”ר רשף חן:

	אני מניח שהשופט שקבע את זה, אם הייתי שואל אותו: מה יקרה בסוף ההליך אם התביעה תידחה, היה אומר: ודאי שצריך לחייב את התובע בהוצאות. 

דליה אזוב:

	אני מציעה להוסיף סעיף, שלא יחייבו בערבות. 

שלי אודוויל:

	בתקנות של חוק החברות, שבינתיים לא יוצאות לפועל, ניסחנו סעיף בתקנות. אפשר להסתכל על הסעיף – שלא יטילו. ניסחנו סעיף כזה. 


דליה אזוב:

	לפי מה שאתה אומר, השלב הזה, אפשר להוסיף בו סעיפים, אחר כך אפשר להורידם, כי אחר כך אי אפשר להוסיף סעיפים. אני רוצה להכניס את העניין הזה כדי שאפשר יהיה לדון אחר כך.

היו”ר רשף חן:

	 אני חשבתי שזה מיותר, ומשרד המשפטים אמר שאולי יש היגיון במה שאת אומרת, ויכניסו זאת לתקנות.

שירלי אבנר:

	אנו לא מוכנים להתווכח על טכניקת חקיקה.

דליה אזוב:

	אם ירצו לדבר על זה- -

היו”ר רשף חן:

	 אפשר יהיה לדבר. 

	נראה לך שבאיזה עניין, כמו שאני מנהל את זה, לא אתן לך לדבר?

דליה אזוב:

	כן, זאת בדיוק הבעיה.

היו”ר רשף חן:

	חוק הגנת הצרכן בטל, ביטול כל החוקים הספציפיים. 

	משרד איכות הסביבה אומר שיהיה טעות לעשות את זה לגבי זה, ונדון בזה.

ניר כהן:

	גם לגבי בנקים, לאור זה שנעשה הסדר מיוחד לגביהם שכלל איזונים מיוחדים. היתה ועדת גולדשטיין לפני כמה שנים. יש שורה שלמה של סעיפים, גם בשלב ניהול התביעה ולא רק בשלב הפסיקה. זה כולל נזק לנתבע, והוסיפו שם שהתביעה חייבת להיות מוצדקת נגד בנקים. 

תמי סלע:

	 השתמשו במילים "מוצדקת ויעילה" ולא "יעילה".

היו”ר רשף חן:

	 כל תביעה נגד בנקים היא מוצדקת...

ניר כהן:

	מזמן לא היה לי יחס כזה עוין. ועדת גולדשטיין קבעה בחוק לבנקים שיהיה רק לפי חוק הבנקאות (שירות ללקוח) שזה העילות העיקריות. היא עשתה את האיזון. 

דני צור:

	השאלה אם תופס שהוא מרמה.

דליה אזוב:

אתה אומר שהלובי של הבנקים היה מאוד חזק.

ניר כהן:

	הכנסת בנושא של בנקים קבעה הסדר שפירט את הסיכון שתיפגע יציבותם של בנקים, הסדר שמתחשב בזה שלבנקים יש מיליוני לקוחות. אם אני אקח את הנימוקים של עו"ד יעל מימון, למה שהמדינה לא תיתבע מבחינת כמות הלקוחות, אני חושב שבנושא בנקים, אם יש חוק ספציפי, חוק שהפסיקה תמכה בו, סמכה את ידיה, החוק הזה - הצדיקו את הרציו שלו. לכן בנושא חוק הבנקאות אי אפשר להפוך הקערה על פיה, צריך להשאיר הסדר הקיים. בנושא סטנדרטיזציה – שללתם הסדרים לא מתוך זה שדנו בהם והגענו למסקנה שהם לא מוצדקים אלא כי לא דנו בכל סוג שנקבע לגופו אלא עשינו משהו אחיד. 

היו”ר רשף חן:

	 ההסדר היחיד שקיים זה האינטרס של הגנה על יציבות המשק. נכון לגבי בנקים וגם לגבי אחרים. נדמה לי שהכנסנו את זה פה. יש נכונות להכניס זאת במידה יותר גדולה כי כן אפשר להסתכל גם על צדו של הנתבע, על נזקים ישירים ופריפריאליים שייגרם כתוצאה מקבלת התביעה הייצוגית. זה שזה היה לפי חוק הבנקאות (שירות ללקוח) כי זה היה השבלונה של כל החוקים. לכן צריך החוק הזה.

ניר כהן:

	באותה תקופה היה חוק ניירות ערך, שלא הגביל רק לפי החוק הזה.

היו”ר רשף חן:

	 היה פליטת קולמוס.

שלי אודוויל:

	היתה עילה. לא פליטת קולמוס.

היו”ר רשף חן:

	 עמדתכם ברורה. 

ניר כהן:

	כאשר ישבה ועדת גולדשטיין, היא השוותה לקנדה, ובדקו מה קרה.

היו”ר רשף חן:

	 משימה לשנייה ושלישית – תראה לי מדינות שיש הסדר כללי והסדר מיוחד לבנקים.

דליה אזוב:

	כל הכבוד.

ניר כהן:

	השווינו לקנדה כשהיתה הוועדה. 

היו”ר רשף חן:

	 תביא את ההסדר של קנדה, תראה לי שבקנדה ובמקומות אחרים ראו את החשיבות הגדולה. גם שם יש בנקים, מבינים כמה זה מסוכן.

ניר כהן:

	אני מנסה להסביר למה לא ללכת לקנדה. בוועדת גולדשטיין אמרו: יהיו ים תביעות נגד בנקים. יש לו כיס עמוק, מיליוני לקוחות, קל לתבוע. כל לקוח שרבים אתו על אוברדרפט אומר: אני אתבע תביעה ייצוגית. יש שלושה פסקי דין בעת האחרונה שנקבע בהם שהתביעה הוגשה על מחלוקת לגבי החוב האישי של הלקוח.

משה הולצמן:

	אז מה? מותר.

ניר כהן:

	ועדת גולדשטיין אמרה שנבדוק בקנדה מה קרה בתביעות ייצוגיות נגד בנקים. אמרו שבעשר שנים היו חמש תביעות. מה הוכיחה המציאות – שבפחות מעשר שנים שיש תביעה ייצוגית נגד בנקים, יש מעל 120 תביעות ייצוגיות נגד בנקים. ענף הבנקאות, עם התקשורת, הוא הענף מספר אחת בתביעות ייצוגיות. 

היו”ר רשף חן:

	 זה נובע מטיב העיסוק, שאתם כמו מדינת ישראל עוסקים מול הרבה מאוד לקוחות בסכומים מאוד קטנים. פוטנציאל קלאסי לתביעה ייצוגית.

ניר כהן:

	זה לפי המצב הקיים, המאוזן יחסית. לפי המצב, שכל ארגון יוכל להגיש, ובכל העילות שבעולם כל גוף יוכל להגיש תביעה ייצוגית, יהיה ים תביעות נגד הבנקים. זה ייקר את השירותים.

היו”ר רשף חן:

	 אולי ישפר אותם.

ניר כהן:

	ייקר. המשק הישראלי יסבול מהתביעות הייצוגיות נגד בנקים. המפקח הוציא הוראות דרקוניות על תביעות ייצוגיות. זה מגיע להפרשות, והן עולות. היתה ועדה שדנה בכובד ראש – מערכת המשק הישראלי שקל אם בכלל כדאי להכניס תביעה ייצוגית נגד בנקים. חשבו שאולי כדאי נגד גופים אחרים ולא בנקים. והחליטו שכן במגבלות מסוימות, שעכשיו מסירים ללא כל דיון רציני.

דני צור:

	זה לא רק הטעיה. גם על קיום החוזה. 


ניר כהן:

	לא זכינו לפידבק או התייחסות, למרות שהגשנו מסמך.

תמי סלע:

	 כל ההסדרים נמצאים בניסוח אחר, בהצעה.

דני צור:

	התוספת השנייה שלי דיברה על חוזים מסוימים. בחלק שלנו שמו רק את חוזה הביטוח. יכול להיות שצריך איכשהו בחוק עצמו לאפיין את התביעה כנגד חלק. אם אתה עושה את הביטול בחוקים הספציפיים, להכניס את מה ששמתם בתוך התוספת השנייה שלכם בזיקה. 

היו”ר רשף חן:

	 אני לא מבין.

דני צור:

	בחוקים הספציפיים יש – על פי פרק הגנה על, שבעיקרו איסור – על סמך החלטה של מפקח על הביטוח, למשל,	על סמך החלטה. אני אתן דוגמא. תיק שקיים שחברת ביטוח גבתה פרמיה שלא כדין או תוספת פרמיה. הסיפור עם הטרקטורונים. אנחנו קבענו אי חוקיות על תלונה אחת, הוגשה תביעה ייצוגית. בית המשפט המחוזי בתל אביב אמר בין השאר: המפקח קבע אי חוקיות. לכן אני מאשר. לא רק על ההטעיה. אי לכך אני מאשר. בין שאר הסיבות. חוק חוזה הביטוח – לא ראיתם את עניין ההסדר המיוחד על גמל ועל פנסיה. 

יעל מימון:

	כלומר לנושא של ביטוח להוסיף גם קופת גמל ופנסיה. 

דני צור:

	ברגע שאתה מבטל את הוראות החוקים הספציפיים- -

היו”ר רשף חן:

	 האם יש כיום עילת תביעה ייצוגית לפי חוק חוזה הביטוח שהיא לא עילה שאני כאזרח רגיל יכול להגיש לא כתביעה ייצוגית? 

דני צור:

נניח על חברה שבאופן שיטתי – היא מסלקת את התביעות שלא כדין. 

מורן אינברג:

	אישית אפשר. 

דני צור: 

	ברגע שאתה מבטל הוראות של החוקים הספציפיים, לכל חוק יש כוונון עדין.


היו”ר רשף חן:

	 יש לך את סך כל העילות במדינת ישראל שעומדות לכל בן-אדם. הוא יכול לתבוע לפי מה שקרה לו בחיים. זה כל הסל. כל החוקים הספציפיים שאני מכיר אמרו: פלח כזה רק בו אתה יכול להשתמש לתביעה ייצוגית. האם יש מקום שבו אמרו – מלבד כל העילות, אני נותן לך עילה מיוחדת לתביעה ייצוגית? אין דבר כזה.

דני צור:

	עילה שאומרת, על פי החלטת המפקח על הביטוח- - 

היו”ר רשף חן:

	 ותביעה אישית אני לא יכול להגיש על פי החלטה של המפקח על הביטוח? זאת לא הפרת חובה חקוקה?

יעל מימון:

	חוקי תביעה ייצוגית לא יוצרים עילות חדשות. התנאי הראשון הוא שתהיה תביעה אישית, בכל תביעה ייצוגית. אחת מהשתיים, או שיש לך תביעה או שאין לך.

איריס כהנא:

	את סעיף 29 להשאיר.  

זאב פרידמן:

	זה לא יתאים לייצוגי.

איריס כהנא:

	צריכה להיות אמירה בדברי ההסבר. 

היו”ר רשף חן:

	 אין ספק שהחוק הזה בא להחליף את מה שתקנה 29 לא עושה. 

תמי סלע:

	הוראת מעבר.

דני צור:

	יש הוראת מעבר לפני התוספת. 

שלי אודוויל:

	לנו, שיש הסדר לפי חוק החברות, שעבר מחוק ניירות ערך, עשינו בו שכלולים מסוימים – לנו, כשיש סטנדרטיזציה, בחוק ניירות ערך אין כמעט תובענות שלא כמו, למשל, בחוק הגנת הצרכן. אצלנו המצב צריך עידוד וגמישות. בהסדר שאנחנו מדברים עליו, לפחות בנושא של אישור התביעה הייצוגית – הוסיפו המון תנאים ותתי תנאים שעלולים להוסיף מכשולים רבים. ההסדר של אופט-אין הוא בלתי ישים מבחינתנו. יכולים להיות בהסדר, אבל שילכו לקראתנו- -


היו”ר רשף חן:

	 אולי נעשה סעיפים מיוחדים לעניינים מיוחדים. כלומר שיהיה סעיף שאומר: תובענות בענייני ניירות ערך – ואז יהיה כתוב: על אף האמור בסעיפים אלה ואלה, הסדר אחר.

שלי אודוויל:

	הסדרים שעמלנו עליהם פה- -

דליה אזוב:

	אופט-אין זה גרוע בכל המקרים. 

היו”ר רשף חן:

	 אם נזהה מצב שהנושא מצריך סטייה, נעשה את זה.

	 38(א) – קורא.

דליה אזוב:

	לגבי הסעיפים המוזכרים פה, כל נושאי התגמול?

שירלי אבנר:

	הסתמכו על כך גם התובע המייצג, גם עורך הדין, ובמיוחד כשמדובר על מצב נתון. 

היו”ר רשף חן:

	 גם שכר טרחה? מה לא חל – הוצאות, גמול התובע, שכר טרחת עורך דין. כל אלה מוסדרים בחוקים הספציפיים?

שירלי אבנר:

	כן. הוצאות – הדין הכללי.

משה הולצמן:

	אין כאן שינוי מהותי. הוא נעשה מתוך הרמוניה חקיקתית על ידי משרד המשפטים.

שירלי אבנר:

	הסדר חדש – זה מכריע. 

היו”ר רשף חן:

	גם בהסדר הקיים אסור היה לקבוע שכר טרחה כך. 

דליה אזוב:

	מקלים על התובע הייצוגי והם רוצים להקשות. 


שירלי אבנר:

	לפי דעתנו - ואפשר לפתוח את זה לדיון – אלה הדברים שנמצאים בבסיס הגשת התובענה הייצוגית, כשהתובע מייצג ועורך הדין מגישים את הבקשה לאישור התובענה הייצוגית, מסתמכים על המצב הקיים היום, במיוחד כאשר מדובר באופציות. אנחנו לא חושבים שראוי לגבי הדברים האלה לשנות את מה שקיים היום לגבי בקשות לאישור תובענות ייצוגיות שהוגשו, כי הם הסתמכו על המצב הקיים. אם נלך הוראה, הוראה, סעיף 22 – משנה, וזה לא סתם שינוי טכני או פרוצדורלי גרידא, זה משנה ומכריע בנוגע לוויכוחים שהתעוררו בפסיקה. זה למעשה מחלק את ההוצאות בדרך שונה.

היו”ר רשף חן:

	 את רוצה שעל הליך שלא נגמר- - 

תמי סלע:

	 זאת בעיה.

היו”ר רשף חן:

	 לא היתה חקיקה, גם זה לא שהנתבע לא היה מחליט להיתבע לו היה יודע. נמשיך סעיף- סעיף.

	גמול התובע – מה משתנה בו?

שירלי אבנר:

	מכניסים בעיקר את השיקולים. 

היו”ר רשף חן:

	 יש חוק? יש פסיקה? כרגע היו שיקולים כלליים לחלוטין. אנחנו עושים סדר בעניין הזה.

משה הולצמן:

	השיקולים משתנים.

היו”ר רשף חן:

	 שכר טרחת עורך דין – אותו הדבר.

שירלי אבנר:

	חשבנו שזה- -

היו”ר רשף חן:

	 תיאורטית זה נכון. מעשית – זה לא שיש חקיקה.

	מוחקים את: למעט סעיפים 22-24 "גם על תובענות ייצוגיות שביום התחילה היו תלויות ועומדות... לפי חוק זה".


איריס כהנא:

	מה הכוונה?

היו”ר רשף חן:

	 ובלבד שניתן היה להגישן לפי חוק זה או לפי אחד מהחוקים. רציתי לומר, לפי אחד החוקים המנויים. אין אף אחד שיכולתי להגיש לפי הגבלים עסקיים ולא יכול לפי זה. 

תמי סלע:

	 אם היית יכולה להגיש התביעה לפי החוק החדש - - 

דליה אזוב:

	צריך להיות ברור שזה ממשיך מהמקום שזה הגיע ולא חוזרים אחורנית.

יעל מימון:

	אם יש תביעה שהוגשה לפני תחילת החוק – כל תביעה שהוגשה לפני כן תימשך ויחול החוק הזה, אם יש תביעה שהוגשה לפני תחילת החוק ואי אפשר להגיש לפי החוק הזה, מבחינת החוק הזה, הדין המהותי – אם יש, החוק לא יחול עליה. 

איריס כהנא:

	איזה עילה לא יכולה להגיש? חשבתי שזה אולי משהו פרוצדורלי. מה המשמעות שלא ניתן להגיש לפי חוק זה?

יעל מימון:

	יש עילות שנכנסות לכאן, למשל אם מישהו הגיש- -

היו”ר רשף חן:

	 אני לא מצליח לחשוב על דוגמא, כי החוק הזה הרבה יותר רחב. אנו מדברים על מקרה שהוגשה בקשה ולא אושרה עדיין.

איריס כהנא:

	יכולה להתעורר בעיה שאז יגידו: אולי לפי חוק זה, ותקנה 29 עדיין קיימת, אולי אני יכולה.

משה הולצמן:

	החוק מכשיר. 

היו”ר רשף חן:

	 אם היום זה יוגש, יגידו: נדון בזה אחרי שהעליון יחליט.

משה הולצמן:

	הן נדחות על הסף.

היו”ר רשף חן:

	 יש החלטה הפוכה של מישהו אחר. 

יעל מימון:

	אתה יוצר הארכה של ההתיישנות. יש תביעות מלפני עשר שנים שממתינות בעליון לדיון הנוסף.

היו”ר רשף חן:

	 יש דיון נוסף. אם אנו רוצים להשאיר הגורל שלהן אחרי דיון נוסף  - הוא צריך להתקיים.  אנו כרגע משאירים את זה כך. הרעיון הוא שתביעות שחיות וקיימות יימשכו בכפוף לחוק הזה ועל פי החוק הזה. הוא בא לייתר הדיון הנוסף הזה. 

תמי סלע:

	 צריך למנוע – שאנשים יגישו בסיטונות. 

היו”ר רשף חן:

	 אולי בדיון נוסף יקבעו שכל התובענות חיות וקיימות, כולל אלה שהוגשו מחר בבוקר.

דליה אזוב:

	בסעיף הזה צריך להבהיר נקודה אחת.

היו”ר רשף חן:

	 הנזק בשלילת זכות תביעה בגלל יצירת התיישנות, תראו מה המצב: יש תביעות – אנו אומרים: אסור להגיש את התביעות. אנו יוצרים חלון זמן שאי אפשר להגיש תביעות ייצוגיות, אפילו אם הן טובות.

ניר כהן:

	זה הדין היום.

יעל מימון:

	אם עושים חוק שאומר: הכל פתוח, לפי ההיגיון הזה, צריך לעשות הארכת תקופת התיישנות ולהגיד – אפשר להגיש תביעות מפסק דין אשת, כאילו כל תביעה - הגשת אותה ביום פסק דין אשת. 

היו”ר רשף חן:

	 הגשת תביעות ייצוגיות זה לא דבר רע. אם מישהו רוצה להגיש מחר בבוקר תביעה ייצוגית, שיגיש. הוא צריך לעמוד בכל המבחנים, הוא יודע, הכל ברור.

זאב פרידמן:

	אנשים שהגישו אחרי שבית המשפט הודיע- -


שירלי אבנר:

	אתה אומר: אני מבטל את הרטרואקטיביות.

תמי סלע:

	 תביעות מלפני אשת, לא ראוי שימשיכו?

היו”ר רשף חן:

	 אתם רוצים שנקבע שתהיה הארכת תקופת התיישנות מפסק דין אשת עד חקיקת החוק הזה פלוס שישה חודשים?

יעל מימון:

	לא נכון לעשות חלק כן וחלק לא.

דליה אזוב:

	כלומר אתם רואים אותם כמתו.

יעל מימון:

	הדיון הנוסף יישאר. חקיקה - - 

תמי סלע:

	אני יכולה להבין לגבי דברים אחרי שניתן פסק דין ויש דין מסוים, ואנשים יגישו עכשיו, אם יראו את הכחול שהתפרסם, יתחילו להגיש תביעות לפי תקנה 29, למרות שבית משפט אמר שאי אפשר להגיש. אבל מה שהיה לפני, ובית משפט לא בחר לדחות את זה – אם יעבור חוק ויאשר את המצב, אין סיבה שאדם יצטרך להגיש את זה שוב.

היו”ר רשף חן:

	 מי שייפגע זה אלה שתקופת ההתיישנות שלהם נגמרה בתוך החלון הזה.

דליה אזוב:

	מי שהגיש – הוא ממשיך.

יעל מימון:

	לפני 90' או 88' לא היו תביעות ייצוגיות. מתחילים באיזשהו זמן.

היו”ר רשף חן:

	 עד אשת היו תביעות ייצוגיות, מאשת נפסק בכפוף לדיון נוסף.

יעל מימון:

	בית המשפט העליון אמר: מצב הדין עד היום, אם הכנסת לא תתקן אותו, הוא שאין תביעות ייצוגיות, אלא אם הכנסת תתקן. זה היה הדין. אתה עושה חוק שאומר: מהיום אפשר לפי הכל. זאת הכוונה, עמדתנו אחרת. 

היו”ר רשף חן:

	אם התביעה אושרה לפי 29? יש תביעות שאושרו, והן מחכות.

משה הולצמן:

	יש לפחות תשע כאלה. אוטוקאד. הן תלויות ועומדות.

היו”ר רשף חן:

	 רבים מבתי המשפט בארץ, לאור העובדה שיש דיון נוסף, לאור העובדה שזה לא מופרך, היו לפחות כמה שופטים שחשבו אחרת, מחכים.

משה הולצמן:

	בית המשפט לא יכול לאחוז את המקל בשני קצותיו. 

יעל מימון:

	אני רוצה לתאר את המצב העובדתי, להציג מה דעתי; כיום יש סדרת תביעות שעברו את השלב של בית משפט מחוזי, הגיעו לבית המשפט העליון, והן ממתינות לדיון הנוסף. יש סדרה אחרת של תביעות, של עורכי דין, שלמרות פסק דין אשת הגישו תביעות ייצוגיות וטענו לפרשנויות שונות, כאילו פסק דין אשת כן מאפשר להם. רוב התביעות הללו נמחקו בגלל פסק דין אשת. תביעה אחת זה לוי אלעזר, אמרה השופטת כי אין מקום להשאיר תביעות כאלה בהמתנה לדיון הנוסף, זה מסבך המערכת ואין לזה מקום. לפי מי שמקיים את פסק הדין שלה – ורוב בתי המשפט המחוזיים נוהגים לפי זה – הם דוחים. יש כמה תביעות בודדות, ספורות על יד אחת, שהצליחו לחמוק מהשיטה. אם אומרים שהחוק יחול מכאן ואילך, יהיה דין אחד לכולם, מה שאמרה פרוקצ'יה: לא עבר, לא עבר. 

היו”ר רשף חן:

	 אני מבין שהחוק לא אמור להיות רטרואקטיבית. נבחין בין סוגי התביעות – יש כאלה שהוגשו לפי תקנה 29, בהנחה שהן עדיין תלויות עמדות. אלה שנמחקו, נמחקו. לגביהן יש – צריך לפצל לשניים. יש כאלה שכבר אושרו, יש כאלה שלא אושרו כתביעות ייצוגיות. אלה שאושרו – לא צריך לחזור להליך של אישור מחדש. 

תמי סלע:

	 בגלל שכבר אישרו ואמרו שהן טובות.

ניר כהן:

	השאלה מה המועד הקובע.

היו”ר רשף חן:

	 לגבי אלה שאושרו ותלויות ועומדות ופתאום נשמטו הרגליים בדיעבד, תקנה 29 בוטלה בדיעבד, די ברור שהחוק הזה יחול עליהם, לא הגיוני שיכריחו אותם לחזור מחדש להליך אישור התובענה הייצוגית. שיעשו לפי החוק הזה ולא לפי תקנה 29. יש תביעות אחרות, שגם הוגשו לפי אשת, אבל עדיין לא אושרו. בקשת האישור תלויה ועומדת. לכל הפחות צריך לאפשר לתקן את הבקשה כך שתהיה לפי חוק זה, ולא להכריח למחוק ולהגיש מחדש. זה לא הוגן.

יעל מימון:

	עד היום הזה לא היתה אפשרות להגיש תביעה ייצוגית.

היו”ר רשף חן:

	 עד פסק דין אשת הדין היה שאפשר להגיש תביעה ייצוגית.

תמי סלע:

	הדין היה לא ברור עד אז.

היו”ר רשף חן:

	 על כל הליך תלוי ועומד – אם נמחק, הוא נמחק.

תמי סלע:

	אתה אומר שניתן היה להגיש לפי חוק זה ולפי הדין במועד הגשתן. 

היו”ר רשף חן:

	 חלק מהעניין זה לפתור את המחלוקת שהתעוררה בפסק דין אשת.

משה הולצמן:

	בית המשפט העליון כרגע במשך זמן חריג, נמנע מלקבל החלטה בעניין הדיון הנוסף. עיני כל התביעות התלויות ועומדות נשואות לדיון הנוסף, הוא מחכה לדבר המחוקק. הוא מצפה משהו – שיאמר את זה בדברו. למה הוא לא מוחק את אוטוקאד וכל היתר? אי אפשר להחזיק מקל בשני הקצוות.

תמי סלע:

	 לא ראוי שאדם שפעל בניגוד לדין- -

היו”ר רשף חן:

	כולם חושבים שיש אינטרס ציבורי בתביעות האלה. 

יעל מימון:

	מה שהיה, היה.  אי אפשר ליצור הרתעה בדיעבד.

היו”ר רשף חן:

	 את מתעלמת מאינטרס הצדק הפשוט, שמי שגרם נזק, ישלם עבורו.

משה הולצמן:

	כך את רואה את בית המשפט, שאיכשהו דברים מתגלגלים מאליהם?

שלי אודוויל:

	הזכות האישית היתה קיימת ממילא. 


היו”ר רשף חן:

	 אני יכול לא להשאיר את זה, בית המשפט העליון יבין שהוא צריך לתת פסק דין.

משה הולצמן:

	שהוא יקרא את החוברת הכחולה וייתן פסק דין.

תמי סלע:

	 מה עם תביעות שהוגשו לפי החוקים הקיימים?

היו”ר רשף חן:

	 כל חוק חל מהיום שבו נכנס לתוקף. רוצים שלא תהיה הוראת מעבר – יפסוק בית המשפט מה שיפסוק.

מורן ימיני: 

	זה חקיקה רטרואקטיבית, זה חריג.

משה הולצמן:

	זה לא כך.

היו”ר רשף חן:

	 תובענה ייצוגית זה הליך פרוצדורלי ולא מהותי, נשאיר גם את זה לפרשנות.

מורן ימיני:

	- - 

משה הולצמן:

	אני לא מכשיר עילה. 

דליה אזוב:

	הפסיקה בבית המשפט העליון מדברת על חקיקה אקטיבית, וזה מה שהנשיא ברק הכניס, זה מקובל. המשמעות היא לא חקיקה רטרואקטיבית ולא חקיקה לעתיד, אלא כל תיק נתפס במצב שהוא היום. המצב שהוא היום, תיק מסוים, נגיד ינובר, תלוי בעליון ומחכה. היום הוא בערעור – הוא ממשיך על פי החוק הזה. ברגע שבקשה לתביעה ייצוגית הוגשה, נעצר מרוץ ההתיישנות. זה מקובל. בתביעה פרטית את מגישה תביעה, מרוץ ההתיישנות נעצר, עד שזה נגמר בדיון הנוסף בעליון – 100 שנה. יש תביעות שנמשכות 20 שנה ומרוץ ההתיישנות נעצר, ואותו דבר בתביעה ייצוגית. את יודעת מצוין את מה שאני אומרת. 

היו”ר רשף חן:

	 אני לא בטוח שבקשה לאישור תובענה ייצוגית מפסיק את מרוץ ההתיישנות של העילה.

משה הולצמן:

	בוודאי, אני כאילו מגיש תביעה אישית.

דליה אזוב:

	כל הדברים האלה לא התעוררו פעם ראשונה בישראל. בארצות הברית ממועד בקשה לאישור תובענה ייצוגית – מרוץ ההתיישנות נעצר.

היו”ר רשף חן:

	 הסעיף הזה נמחק.

זאב פרידמן:

	תוריד את זה בקריאה שנייה.

עופר לוי:

	בגלל אותם שניים שיקראו הספר הכחול וירוצו לבית משפט?

היו”ר רשף חן:

	 אין הוראות מעבר.

	 קורא תוספת ראשונה. 

	מה עמדת משרד המשפטים פה? מוחקים את הרשות לניירות ערך. גם רשות להגבלים עסקיים, זו הודעה פורמלית שאתם לא רוצים להיות בזה? טוב. מוחקים גם את הרשות להגבלים עסקיים.

שירלי אבנר:

	הדברים שהסכמנו לגביהם בישיבות שהתקיימו אצלנו הם כדלקמן; לפסקה (1) לעניין הנזק, שנתקיימו 6(א)(1) – במקום "את נזקו הוא", "שנגרם לו נזק". 

תמי סלע:

	 לא רוצים להיכנס לזה עכשיו. זה לא לעניין. 

שירלי אבנר:

	אז רק לגבי סעיף השינוי, עיון מחדש, 15. אנחנו רוצים להגביל את זה לא לכל מקרה שלא הנתבע יוכל להעלות את הבקשה לעיון מחדש שיביא לתלונות אין-סופיות. אנו מציעים: "ראה בית משפט בכל שלב... להשמיע טענותיהם מיוזמתו הוא או בעקבות פנייה של חבר הקבוצה, שהמשך ניהול... יגרום לנזק משמעותי לקבוצה, רשאי הוא מנימוקים מיוחדים שיירשמו להורות על מחיקת התובענה הייצוגית".

משה הולצמן:

	זה שינוי מהותי.

שירלי אבנר:

	לכן אני מעלה את זה עכשיו. 


משה הולצמן:

	זה לא עניין חדש, וזה לא לשלב הזה. לדעתי בכלל צריך למחוק את הסעיף הזה.

שלי אודוויל:

	הרציונל של התיקון – עד עכשיו היה מצב שגרם לחוסר יציבות. 

היו”ר רשף חן:

	 זה בא להגן על האינטרסים של הקבוצה. אני מקבל את התיקון הזה. זה לא עניין הנתבע אם התביעה לא מתנהלת כמו שצריך.

ניר כהן:

	למה שוללים מאתנו זכות טיעון?

משה הולצמן:

	לגבי סעיף 15 – יורשה לי לשאול שאלה?

ניר כהן:

	איזה מין טעם יש לשלול מן הנתבע?

היו”ר רשף חן:

	זה קריטי לכם שעכשיו יהיה התיקון הזה?

שלי אודוויל:

	בשביל מה ניתנת החלטת אישור בית משפט אם אפשר כל יום להגיש בקשה לביטול בעילה אחרת על ידי הנתבע? אנחנו רוצים, אם לאפשר, זה רק כדי להגן על הקבוצה. זה מלכתחילה היה הרציונל של משרד המשפטים.

היו”ר רשף חן:

	 נאמר פה במידה של צדק, נניח שתוך כדי ההליך מתגלות נסיבות של סחיטה או מרמה מצד התובע והוא רוצה להביא את זה לבית המשפט – הוא יכול לעשות זאת? ואז מה הסעד שאמור לעשות? לדחות את התביעה? לתת עונש?

תמי סלע:

	 אפשר – אם נתגלו עילות חדשות.

יעל מימון:

	שיקול דעת כזה, אם באמת יהיה מקרה בולט- -

תמי סלע:

	 כתבנו: מטעמים מיוחדים שיירשמו.


יעל מימון:

	שיקול דעת כזה תמיד יש לבית משפט. החשש של הרשות לניירות ערך זה שסעיף 15 מזמין נתבעים יום אחרי יום להתחיל עוד פעם ועוד פעם.

תמי סלע:

	 אם כבר – אז לא לקרוא לזה עיון מחדש. אם התגלו עובדות חדשות- -

משה הולצמן:

	יש בעיה גדולה.

תמי סלע:

	 אם רוצים להגיע למשהו ספציפי, להגיד במפורש ולא לקרוא לזה עיון מחדש.

ניר כהן:

	מה זה עיון מחדש?

משה הולצמן:

	זה רזולוציות לא לשלב הזה. מה קורה כאשר היה ערעור על אישור התובענה הייצוגית, הערעור נדחה, האם גם אחרי זה אפשר לבטל את ההליך?

נ יר כהן:

	נסיבות חריגות, מטעמים מיוחדים שיירשמו. 

תמי סלע:

	 צריך אולי לחזור למה שהיה בתזכיר. אבל נסייג את זה יותר ממה שהיה כאן, כלומר להוסיף את התנאי.

היו”ר רשף חן:

	השאלה אם זה באמת רק להגנה על הקבוצה.

תמי סלע:

	 לא צריך לעודד את זה על ידי סעיף מפורש.

היו”ר רשף חן:

	 אולי אפשר לכתוב משהו כללי שבית המשפט רשאי בכל עת לשנות או לבטל החלטה לאישור התביעה אם נוכח כי ההמשך יגרום נזק לקבוצה.

משה הולצמן:

	מה זה נזק לקבוצה?


דני צור:

	מי יעלה את הטענה הזאת?

משה הולצמן:

	יש בעיה בסעיף. אי אפשר. אנו פותחים אישור של תובענה ייצוגית להתקפה חוזרת ונשנית. הסעיף בעייתי כי זה נותן האפשרות לנתבע לתקוף את ההחלטה על אישור התובענה כייצוגית, מבחינת הסעיף הזה, אפילו אחרי שערכאות ערעור דחו ערעור על אישור התובענה כייצוגית. 

ניר כהן:

	יש סעד זמני, של דיון מחדש.

היו”ר רשף חן:

	 מוכרחים להחליט בזה עכשיו?

משה הולצמן:

	זה סעיף מיותר.

שירלי אבנר:

	לא חייבים עכשיו.

שלי אודוויל:

	למה לא להכניס את הנוסח- - 

משה הולצמן:

	זה לתקן דבר מקולקל מראש.

שלי אודוויל:

	איפה הוודאות בדין?

תמי סלע:

	 מחליפים אותו בנוסח אחר.

היו”ר רשף חן:

	 הנוסח שהוקרא על ידי שירלי.

תמי סלע:

	 זה לא סעיף של עיון מחדש, זה מחיקת תובענה בסיטואציה שהשתכנע שגורמת נזק.

היו”ר רשף חן:

	 יש בעיה עם הסעיף, נדון בו בהרחבה ונראה מה לעשות. הוא יותר לכיוון של מה שצריך להיות – הנוסח של שירלי.

ניר כהן:

	מנפחים את הסכנה של עיון מחדש. ברור שזה רק נסיבות חריגות.

תמי סלע:

	זה מעודד הגשת בקשות מיותרות.

ניר כהן:

	- -

היו”ר רשף חן:

	 תקנות סדר הדין יחולו גם על זה, זאת הסכנה.

תמי סלע:

	 נבדוק מה ההלכות הכלליות אומרות.

היו”ר רשף חן:

	 נראה מה לעשות.

משה הולצמן:

	אנו רוצים שבשלבים הבאים נדון על הוספת סעיף פרשנות בעניין – כתבנו את זה באי-מייל וגם אמרנו את זה. נדון כדי לא ליצור מניעות. 

היו”ר רשף חן:

	 לא תהיה מניעות.

משה הולצמן:

	בעניין אי מניעת סכום התביעה המדויק, בעניין אפשרות של ניהול מסמכים וצו מניעה זמני, בעניין אי הכרח במיצוי הליכים קודמים ומוקדמים, בעניין אי מתן החלטה באשר לסיכויי התביעה.

דליה אזוב:

	לגבי הנושא הקודם, אם תגידו שזה נכלל, אני עוזבת את זה, כדי לא ליצור מניעות.

יעל מימון:

	העניין נכלל...

דליה אזוב:

	גודל הקבוצה – נשלח בכתב והכל. זה מבוסס על החוקים בקנדה, אנגליה וכו'. הקבוצה תמנה – במקום גודל הקבוצה, שזה אחת הבעיות הכי גדולות בפסיקה, זה נכלל בנושא	ואפשר יהיה לדון בזה אחר כך?

היו”ר רשף חן:

	 כן.

דליה אזוב:

	בית המשפט לא ידחה בקשה לאישור תובענה ייצוגית מכל אחד מהטעמים הבאים או מהצטברותם. זה לקוח מהחוקים של קנדה ואוסטרליה, זה נושא כדי שלא יהיה אחר כך שלא יגידו שאי אפשר לדון.

תמי סלע:

	 סיבות שבגללן בית משפט לא ידחה תובענה ייצוגית. 

דליה אזוב:

	נכלל. בסדר.

תמי סלע:

	 נימוקים שלא ישמשו לדחייה.

דליה אזוב:

	יש כל מיני דברים להוסיף על הפשרות.

היו”ר רשף חן:

	 נכלל.

דליה אזוב:

	יסודות העילה – הסעיף הזה מאוד פרובלמטי.

יעל מימון:

	נכלל.

דליה אזוב:

	שינוי הנוסח הזה בצורה קיצונית – נכלל?

יעל מימון:

	עיון בעילה – נכלל.


דליה אזוב:

	היו טעויות בנוסח ששלחנו. אני מציעה להכניס, החלטה בעניין אישור הדחייה של תובענה ייצוגית לא מגבשת מעשה בדין – זה גם הולך על פי הצעת החוק של המדינה בעניין ועדת אור, בדקתי – זאת ההגדרה שם. כדאי שיהיה אחיד. הערות שלך בסעיף 12 והערות ביחד עם סעיף 16.

	יש בעיה בארצות הברית, בוודאי היא תגיע הנה במוקדם או מאוחר, אני רוצה להכניס סעיף – הסכם הכולל סעיף האוסר במישרין, בעקיפין או במשתמע להגיש תובענות ייצוגיות, אינו חוקי. בחוזים מכניסים הסכם בוררות, ואומרים: אסור להגיש תובענות ייצוגיות. יש המון פסיקה. בארץ לא נתקלתי בזה. אם זה קיים בארצות הברית, זה יגיע הנה. תחסוך את כל ההידיינויות והעומס על בתי המשפט. בעניין יסודות העילה, אני רוצה להכניס חזקות שמבוססות על פסק דין ברזני של שטרסברג-כהן.

יעל מימון:

	אפשר אחר כך. כל נושא העילה נכלל.

דליה אזוב:

	אני ממליצה למחוקק לקרוא את פסקי הדין של ברזני. 

עופר לוי:

	אולי אין לי ניסיון, אך להבין – הסעיף תחילה והוראות מעבר ירד בשלב הזה ויעלה בשלב לאחר מכן?

היו”ר רשף חן:

	 יכול לעלות.

עופר לוי:

	אם לא יעלה, אני רוצה להצביע על סצנריו; יש שאלה עקרונית, האם זה דיוני או מהותי, והמשמעות של זה היא האם זה יחול רטרואקטיבית או לא. אם דיוני, יחול על נסיבות לפי כניסת החוק לתוקף. אם מהותי, לא. אם לא נוסיף הוראות מעבר, המשמעות היא העתקת מרכז הבירור לבית המשפט, שיחליט אם זה יחול מיום הכניסה או אחורה. נראה לי שכאן הכוונה שהחוק יחול מהותית גם על מה שהיה לפני כן.

היו”ר רשף חן:

	 כלומר אתה רוצה שיהיה סעיף שיאמר שהחוק הזה יחול על כל עילה שטרם התיישנה.

יעל מימון:

	זה עמדת היועץ המשפטי.

עופר לוי:

	למה לא למנוע את הבירור באמצעות סעיף?

יעל מימון:

	אפשר, אבל זה די- -

עופר לוי:

	ואז יהיו עוד שמונה שנים של בירור.


יעל מימון:

	מבחינת תחולה על עילות זה דיוני. 

שירלי אבנר:

	כל עוד היה ניתן להגיש לפי החוקים הספציפיים, החוק יחול. זה היה הנוסח. ככל שאי אפשר להגיש על פי אחד מהחוקים שמנינו ונתנו הסברים- -

היו”ר רשף חן:

	 אתם רואים בזה דבר מהותי, לא פרוצדורלי.

דליה אזוב:

	ההבחנה בין מהותי ופרוצדורלי היא חסרת משמעות.

יעל מימון:

	עילה שמופיעה בתוספת הראשונה – אפשר להגיש לגביה תביעה על העילה הזאת שבע שנים אחורה. 

ניר כהן:

	כל דברי החקיקה, למעט אחד, תמיד היה סעיף שלא ברור שזה הוראת מעבר – בכל חוק שיצא היה סעיף שהכניס תובענה ייצוגית, יחול רק על עילות מיום חקיקתו ואילך. זה גם בחוק הגנת הצרכן, הגבלים עסקיים, בנקאות, גם בחוק הביטוח. בכל החוקים למעט חוק החברות שהיה המשך של חוק ניירות ערך. לכן המגמה של המחוקק היתה תמיד שזה צריך לחול רק על עילות.

היו”ר רשף חן:

	 אני לא מתעלם מכך שבמשך עשר שנים במדינת ישראל הגישו וניהלו תביעות ייצוגיות ואז בא התהליך ונתקע. בזמן שתקעו את התהליך, אמרו שופטי בית המשפט הגבוה לצדק: תהליך זה חשוב, טוב שיתקיים, אבל התקנה לא מספיק טובה. התמהמהנו שנתיים בחקיקת החוק הזה, בית המשפט העליון מתמהמה שנתיים להחליט סופית מה הוא בדיוק רוצה לעשות בעניין זה. זה לא שאנו יוצרים מצב חדש, אנחנו מוציאים מקל מגלגל על פי הזמנה מפורשת של בית משפט גבוה לצדק. כולנו מבינים את המצב, זה תיאור די מדויק של המצב, ואני לא מתכוון להתעלם מזה. 

ניר כהן:

	אתם לא מבינים. פסק דין אשת לא קבע שמיום שהוא ניתן אי אפשר להגיש לפי תקנה 29. לפי כל העקרונות, הוא קבע שתמיד זה היה הדין. זאת משמעות פסיקה של בית המשפט העליון. שלילת עילה זה לא נכון. לפי החוק שלך, אם יצא במתכונת שיצא, לא היתה זכות להגיש תביעה ייצוגית בעילות שאינם חוקים ספציפיים. אתה הולך להחיות רטרואקטיבית דבר שלא היה חי.

היו”ר רשף חן:

	 אשמח אם בין עכשיו ליום סיום החקיקה של החוק הזה, יינתן פסק דין בדיון הנוסף. עד אז אני שם לב לעובדה שניתן אישור לדיון נוסף ואין פסק דין, וזה אמירה מסוימת לגבי ודאות הדין במדינת ישראל בשאלה הזאת. גם מזה איני יכול להתעלם.

ניר כהן:

	יעל מימון אמרה שהדין אחר ואין לתת משמעות כזאת לדיון הנוסף. 

היו”ר רשף חן:

	 סיימנו את הדיון.
	
תמי סלע:

	 לא קיבלתי הערות לגבי תוספות מהותיות, אך בסעיף 5(ד) דיברנו על מצב, כשיש שתי בקשות או בקשה ותביעה – אפשרות להעביר לבית משפט שבו יש מירב הזיקות. העירה לי שכדאי לקחת בחשבון את השלב שאליו הגיע הדיון, וגם שנגדיר את הזיקות לעניין סמכות מקומית כי לזה אנו מתכוונים.

	בנוסף, פרסום הודעות לחברי הקבוצה – הפרוצדורה שבה זה יהיה כרגע זה שלא יהיו הפניות בסעיפים הספציפיים אלא רק בסעיף הכללי. 

	יש החלטה לגבי אופט-אין. גם ההוצאות שרוצה להטיל על כל אחד מחברי הקבוצה.

	שינוי – בסעיף 17, עמוד 6, לעניין הסתלקות תובע מתביעה ייצוגית, היה שם סעיף שאומר שהכל חל גם על תת קבוצה. אך גם אם כל התובעים המייצגים מסתלקים, אין סיבה למחוק את כל התובענה. הוספתי שם: למעט לעניין מחיקת התובענה עצמה.

דליה אזוב:

	הנוסח שאני קיבלתי, יש הערות – צריך לדון בה. המון דברים שנאמרו והיו הסתייגויות והערות, וכאילו לא באו לידי ביטוי.

תמי סלע:

	 יש פרוטוקולים, זה לא יוצר מניעות.

דליה אזוב:

	הפרוטוקול איננו. תהיה מליאת הוועדה, יצטרכו להצביע. הם לא קוראים את הפרוטוקולים כי אין. 

היו”ר רשף חן:

	הם יקראו את החוק בעיון רב. 

דליה אזוב:

	בנוסף, כל חומר הרקע – שיהיה באתר הוועדה. לא יכול להיות שעל סמך זה יקבעו עמדה. 

שלי אודוויל:

	הערה אחת שדיברתי עליה בסיטואציה אחרת – אישור בית המשפט, יש סעיף ב שאומר שבהחלטתו לפי סעיף א, לפי רשימת התנאים, רשאי בית המשפט להתחשב במידת החשיבות הציבורית. הניסוח צריך להיות בצורה כזאת שזה רק יהיה לקולה באיזושהי צורה ולא כמו שזה מנוסח כיום בצורה כזאת שבית משפט יכול ללכת בתביעה שאין חשיבות ציבורית, ייטה לא לאשר.

היו”ר רשף חן:

	זה נושא שנדון פה, קיים פה.

שלי אודוויל:

	השאלה היא איך זה מופיע בקריאה ראשונה.

היו”ר רשף חן:

	 נדון בזה. 

הצבעתי בעד. 

	תודה רבה, הישיבה נעולה.


הישיבה ננעלה בשעה 17:00.


